**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 22 Ιουλίου 2020, ημέρα Τετάρτη και ώρα 10.15΄, στην Αίθουσα Γερουσίας τoυ Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου αυτής κ. Σταύρου Καλογιάννη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών: «Φορολογικές παρεμβάσεις για την ενίσχυση της αναπτυξιακής διαδικασίας της ελληνικής οικονομίας, ενσωμάτωση στην ελληνική νομοθεσία των Οδηγιών (ΕΕ) 2017/1852, (ΕΕ) 2018/822, (ΕΕ) 2020/876, (ΕΕ) 2016/1164, (ΕΕ) 2018/1910 και (ΕΕ) 2019/475, συνεισφορά Δημοσίου για την αποπληρωμή δανείων πληγέντων δανειοληπτών λόγω των δυσμενών συνεπειών της νόσου COVID-19 και άλλες διατάξεις» (2η συνεδρίαση - ακρόαση εξωκοινοβουλευτικών προσώπων).

Στη συνεδρίαση παρέστησαν ο Υφυπουργός Οικονομικών, κ. Απόστολος Βεσυρόπουλος, καθώς και αρμόδιοι υπηρεσιακοί παράγοντες.

Επίσης, εξέθεσαν τις απόψεις τους σύμφωνα με το άρθρο 38 του Κ.τ.Β., μέσω τηλεδιάσκεψης (άρθρο 38§9), οι κ.κ.:Ιωάννης Ρέτσος, Πρόεδρος Συνδέσμου Ελληνικών Τουριστικών Επιχειρήσεων (ΣΕΤΕ), Νικόλαος Σταμούλος, Γενικός Γραμματέας Ένωσης Πλοιοκτητών Παράκτιας Αλιείας Ελλάδος, Κωνσταντίνος Κόλλιας, Πρόεδρος Οικονομικού Επιμελητηρίου Ελλάδος (ΟΕΕ), Γεώργιος Καρανίκας, Πρόεδρος Ελληνικής Συνομοσπονδίας Εμπορίου και Επιχειρηματικότητας (ΕΣΕΕ), Κωνσταντίνος Σφακάκης, Σύμβουλος Διοίκησης Φορολογικής Πολιτικής του Συνδέσμου Επιχειρήσεων και Βιομηχανιών (ΣΕΒ), Δημήτριος Κωστάκης, Γενικός Επίτροπος Γενικής Επιτροπείας της Επικράτειας των Τακτικών Διοικητικών Δικαστηρίων, Κωνσταντίνος Σπανούλης, Πρόεδρος Πανελλήνιου Συνδέσμου Αγροτικών Φωτοβολταϊκών και Αγροτικών Θεμάτων, Γεώργιος Βασιλάκης, Πρόεδρος του ΔΣ του Συνδέσμου Εισαγωγέων Αντιπροσώπων Αυτοκινήτων και Δικύκλων (ΣΕΑΑ), Κωνσταντίνος Κυράτσος, Πρόεδρος Συνδέσμου Εμπόρων Εισαγωγέων Αυτοκινήτων Ελλάδος (ΣΕΕΑΕ), Βασίλειος Καμπάνης, Πρόεδρος Πανελλήνιας Ομοσπονδίας Φοροτεχνικών Ελευθέρων Επαγγελματιών (ΠΟΦΕΕ), Δημήτριος Τριμπόνιας, Πρόεδρος Ομοσπονδίας Τελωνειακών Υπαλλήλων Ελλάδας (ΟΤΥΕ), Βίκτωρ Τσιαφούτης, Νομικός Σύμβουλος Ένωσης Καταναλωτών «Η Ποιότητα της Ζωής» (ΕΚΠΟΙΖΩ), Μαρία Κιτσάκη, εκπρόσωπος επιτυχόντων Νομικού Συμβουλίου του Κράτους και Βασιλική Κουλούρη, εκπρόσωπος επιτυχόντων Νομικού Συμβουλίου του Κράτους.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Αναστασιάδης Σάββας, Καλαφάτης Σταύρος, Καλογιάννης Σταύρος, Καρασμάνης Γεώργιος, Κεδίκογλου Συμεών (Σίμος), Μπουκώρος Χρήστος, Παπαδημητρίου Χαράλαμπος (Μπάμπης), Σπανάκης Πέτρος - Βασίλειος, Τραγάκης Ιωάννης, Αλεξιάδης Τρύφων, Ελευθεριάδου Σουλτάνα, Μωραΐτης Αθανάσιος (Θάνος), Παπανάτσιου Αικατερίνη, Τσακαλώτος Ευκλείδης, Χαρίτσης Αλέξανδρος (Αλέξης), Κομνηνάκα Μαρία, Βιλιάρδος Βασίλειος, Χήτας Κωνσταντίνος και Αρσένης Ηλίας – Κρίτων.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι καλημέρα.

Ξεκινά η συνεδρίαση της Επιτροπής Οικονομικών Υποθέσεων με θέμα ημερήσιας διάταξης: Επεξεργασία και εξέταση του σχεδίου νόμου του Υπουργείου Οικονομικών «Φορολογικές παρεμβάσεις για την ενίσχυση της αναπτυξιακής διαδικασίας της ελληνικής οικονομίας, ενσωμάτωση στην ελληνική νομοθεσία των Οδηγιών (ΕΕ) 2017/1852, (ΕΕ) 2018/822, (ΕΕ) 2020/876, (ΕΕ) 2016/1164, (ΕΕ) 2018/1910 και (ΕΕ) 2019/475, συνεισφορά Δημοσίου για την αποπληρωμή δανείων πληγέντων δανειοληπτών λόγω των δυσμενών συνεπειών της νόσου COVID-19 και άλλες διατάξεις».

Είναι η δεύτερη συνεδρίαση της Επιτροπής μας. Έχουμε την ακρόαση των εξωκοινοβουλευτικών προσώπων. Θα δώσω το λόγο στους προσκεκλημένους μας. Καλημέρα σε όλες τις κυρίες, σε όλους τους κυρίους που είναι σήμερα μαζί μας εδώ στην Επιτροπή Οικονομικών Υποθέσεων. Θα έχουμε μία πρώτη σειρά ερωτήσεων, αμέσως μόλις τελειώσετε τις τοποθετήσεις σας από τους εισηγητές των κομμάτων και όσους συναδέλφους επιθυμούν να ρωτήσουν κάτι και στη συνέχεια αν χρειαστεί θα συνεχίσουμε τη διαδικασία.

Το λόγο έχει ο κ. Ιωάννης Ρέτσος, Πρόεδρος του Συνδέσμου Ελληνικών Τουριστικών Επιχειρήσεων, για τρία λεπτά.

**ΙΩΑΝΝΗΣ ΡΕΤΣΟΣ (Πρόεδρος Συνδέσμου Ελληνικών Τουριστικών Επιχειρήσεων (ΣΕΤΕ)):** Σας ευχαριστώ πολύ.

Πραγματικά, ο τουρισμός, γνωρίζετε πάρα πολύ καλά, ότι είναι ο τομέας, ο οποίος είχε πληγεί παραπάνω από όλους από την κρίση. Έχει γίνει μια μεγάλη προσπάθεια μέσα σε περιβάλλον ασφάλειας να ανοίξει η αγορά. Κινούμαστε αυτήν τη στιγμή στο απαισιόδοξο σενάριό μας. Είχαμε πει από την αρχή της κρίσης, έχω τοποθετηθεί εδώ και αρκετό καιρό, ότι αν καταφέρουμε να ανακτήσουμε το 20-25% των εσόδων της περσινής χρονιάς, αυτό σημαίνει κάτι μεταξύ τεσσάρων και πέντε δισεκατομμυρίων, θα πρέπει να είμαστε ικανοποιημένοι.

Σύμφωνα με τα στοιχεία που έχουμε αυτή τη στιγμή, που έχουμε ολοκληρωμένο, καταγεγραμμένο το πρώτο εξάμηνο και έχουμε και εικόνα του δευτέρου εξαμήνου με τις προγραμματισμένες πτήσεις, το ποσοστό πληρότητας των πτήσεων και τις αγορές που έχουν ανοίξει, μάλλον κινούμαστε κοντύτερα στο απαισιόδοξο σενάριο, εκεί στα 4 δις, αν κάτι δεν αλλάξει δραματικά προς το καλύτερο τον Αύγουστο και το Σεπτέμβριο.

Αν θέλετε, την άποψή μου, η μόνη αλλαγή που μπορεί να γίνει είναι να εξελιχθούν καλά τα υγειονομικά και να ανοίξει η αγορά της Αμερικής και της Ρωσίας, με υποχρεωτικά τεστ που εκει ίσως μπορέσουμε να ανακτήσουμε ένα κομμάτι εσόδων σημαντικό. Γιατί αυτές οι αγορές και οι δύο έχουν μεγάλη μέση κατά κεφαλή δαπάνη. Άρα, λοιπόν με αυτά τα δεδομένα προχωράμε. Θεωρούμε, ότι τα μέτρα που έχουν ληφθεί μέχρι στιγμής από την κυβέρνηση είναι προς τη σωστή κατεύθυνση και ικανοποιητικά.

Ως προς το υπό συζήτηση σχέδιο νόμου, θέλω να τοποθετηθώ σε τρία σημεία. Θεωρούμε, εξαιρετικά σημαντικό το μηδενισμό της προκαταβολής του φόρου εισοδήματος διότι προφανώς θα έχετε όλοι ακούσει ότι το μεγάλο πρόβλημα της αγοράς αυτή την στιγμή είναι η ρευστότητα, παρά τα εργαλεία τα χρηματοδοτικά και ειδικά το τελευταίο εγγυοδοτικό που είναι το μεγάλο. Εξακολουθητικά, οι πολλές χιλιάδες μικρές και μικρομεσαίες επιχειρήσεις του τουρισμού έχουν αδυναμία ή έχουν μεγάλο πρόβλημα να δανειστούν από τις τράπεζες. Οπότε, λοιπόν, ο μηδενισμός του φόρου της προκαταβολής φόρου εισοδήματος με δεδομένο ότι ο τουρισμός έρχεται από μία εξαιρετική χρονιά το 2019 που η συντριπτική πλειοψηφία των εταιρειών ήταν κερδοφόρες. Είναι ένα πάρα πολύ σημαντικό εργαλείο ρευστότητας αν λάβουμε υπόψη ότι είναι ένα κόστος για το δημόσιο, το οποίο θα το επωμιστεί ούτως η άλλως αν όχι φέτος του χρόνου όπου πια το σύνολο των επιχειρήσεων θα είναι ζημιογόνες. Άρα, λοιπόν, υποστηρίζουμε πάρα πολύ αυτή την θεσμική παρέμβαση και την επικροτούμε. Ήταν άλλωστε από τα βασικά μας αιτήματα.

Δύο άλλα σημεία και κλείνω. Το δεύτερο, έχει να κάνει με τα voucher εσωτερικού τουρισμού. O εσωτερικός τουρισμός, είναι μικρό κομμάτι του συνολικού μας τουριστικού εισοδήματος μόλις στο 7,8%. Είναι όμως πολύ σημαντικό για φέτος όπως σας είπα γιατί προβλέπουμε τη μείωση εισοδήματος από το εσωτερικό να κινηθεί στο 75 με 80%.

Άρα, λοιπόν η ενίσχυση του Έλληνα προκειμένου να μπορέσει αυτό το καθεστώς της πανδημίας αλλά και της οικονομικής συνέπειας της δυσμενούς από την πανδημία, η ενίσχυση του λοιπόν, είναι πάρα πολύ σημαντική . Άρα, θεωρούμε και αυτήν την παρέμβαση με το voucher πολύ σημαντική.

Κλείνω, με μια παράκληση. Ο τουρισμός κουβαλάει από πέρυσι το Σεπτέμβριο τη μεγάλη ζημιά που υπέστη από την χρεοκοπία της THOMAS COOK που ήταν περίπου 200 με 300 εκατομμύρια υπολογισμένη ζημιά για τις τουριστικές επιχειρήσεις. Αν θυμάστε, τότε είχε δοθεί μια παράταση για τον ΦΠΑ από τα ανεξόφλητα τιμολόγια της THOMAS COOK, η οποία έληξε στις 30 Ιουνίου. Θερμή παράκληση του τουρισμού με δεδομένο, ότι η κατάσταση είναι όπως σας την περιέγραψα και το ζήτημα της ρευστότητας είναι τεράστιο αυτή την στιγμή, για τις τουριστικές επιχειρήσεις, να προβλεφθεί μια νέα παράταση έως τις 31 Οκτωβρίου, οι οποίες οφείλουν το ΦΠΑ αυτών των ανεξόφλητων τιμολογίων, προκειμένου να διευκολυνθούν. Διότι, αυτήν τη στιγμή επαναλαμβάνω η κατάσταση είναι πάρα πολύ κρίσιμη και η ρευστότητα είναι το μείζον ζήτημα για τον τουρισμό.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Τον λόγο έχει ο κ. Σταμούλος.

**ΝΙΚΟΛΑΟΣ ΣΤΑΜΟΥΛΟΣ (Γενικός Γραμματέας Ένωσης Πλοιοκτητών Παράκτιας Αλιείας Ελλάδας)**: Ευχαριστώ πάρα πολύ. Είμαι ο Γενικός Γραμματέας της Ένωσης Πλοιοκτητών Παράκτιας Αλιείας Ελλάδος. Κάνοντας έναν μικρό πρόλογο θα ήθελα να σας επισημάνω, δύο λόγια για την κατάσταση που βρίσκεται σήμερα η αλιεία στη χώρα μας.

Στην παράκτια αλιεία σήμερα απασχολούνται πάνω από 12.000 αλιείς . Δυστυχώς, όμως πρόκειται για ένα κλάδο παρατημένο και απαξιωμένο επί σειρά ετών από όλες τις κυβερνήσεις που πέρασαν μέχρι σήμερα. Το πρόβλημα είναι ότι έχουμε φέρει στο χείλος της καταστροφής την παράκτια αλιεία. Η καθημερινή απώλεια εισοδήματος που υφίστανται οι ψαράδες σε όλη τη χώρα από την αρπαγή, την καταστροφή των αλιευτικών εργαλείων από τις φώκιες, τα δελφίνια και τους λαγοκέφαλους. Η αναπτυξιακή τραπεζική χρηματοδότηση των ψαράδων και η ελάχιστη απορρόφηση των κοινοτικών κονδυλίων λόγω του υφιστάμενου θεσμικού πλαισίου, η έλλειψη κριτηρίων της πραγματικότητας είναι τα πιο βασικά πράγματα που έχουν πλήξει τον κλάδο της παράκτιας αλιείας .

Σε ότι αφορά το νομοσχέδιο, θα ήθελα να πω, τα εξής.

Στην Αιτιολογική Έκθεση και επί της σελίδας 5 του άρθρου 8, αναφέρεται μεταξύ των άλλων, ότι με δεδομένη την δύσκολη συγκυρία που έχει διαμορφωθεί λόγω των δυσκολιών που προκλήθηκαν από τη διασπορά του COVID-19, κρίνεται σκόπιμη για το φορολογικό έτος 2019 η εξαίρεση από την υποχρέωση καταβολής του Τέλους Επιτηδεύματος των αγροτών κανονικού καθεστώς ΦΠΑ, για τους οποίους έχουν παρέλθει τα πρώτα πέντε έτη από την ημερομηνία τήρησης των βιβλίων της ένταξή τους στο κανονικό καθεστώς ΦΠΑ, καθώς και των αλιέων της παράκτιας αλιείας που εκμεταλλεύονται είτε ατομικές ή είτε συνιδιοκτησίες ή κοινωνικού αστικού δικαίου, αλιευτικά σκάφη μέχρι 12 μέτρων μεταξύ καθέτων. Το ότι συμπεριλήφθηκαν τελικά στις εξαιρέσεις από την υποχρέωση καταβολής του τέλους επιτηδεύματος για το φορολογικό έτος 2019, οι ψαράδες, είτε πρόκειται για φυσικά πρόσωπα είτε για αλιείς, αποτελούν μια ελπίδα για το μέλλον των κλάδων των παράκτιων ψαράδων.

Φαίνεται ότι η σημερινή Κυβέρνηση, έχει αυτιά και ακούει τη φωνή των ψαράδων.

Στην αρχική του μορφή το νομοσχέδιο που αναρτήθηκε για διαβούλευση, δεν συμπεριλάμβανε τους ψαράδες, αλλά ούτε και την αναστολή καταβολής του τέλους επιτηδεύματος. Θα ήθελα να ευχαριστήσω εκ μέρους των ψαράδων αλλά και προσωπικά τον Υφυπουργό το κ. Βεσυρόπουλο, ο οποίος έσκυψε το κεφάλι του και άκουσε τη φωνή και την αγωνία των ψαράδων και με τροπολογία του συμπεριέλαβε τις εξαιρέσεις από την υποχρέωση καταβολής του τέλους επιτηδεύματος για το έτος 2019.

Κλείνοντας, θα παρακαλέσω να σκεφθείτε τις δυσκολίες της δουλειάς του ψαρά, δηλαδή, τις αντίξοες καιρικές συνθήκες που καθημερινά αντιμετωπίζουν οι ψαράδες σε όλη τη χώρα, ιδιαίτερα στα απρόβλεπτα και πολλές φορές αντιμετωπίζουν επικίνδυνες καταστάσεις με τις οποίες έρχονται αντιμέτωποι οι συνάδελφοι των ακριτικών νησιών, οι οποίοι στέκονται καθημερινά άγρυπνοι και φρουροί των συνόρων σε όλη τη χώρα.

Σας ευχαριστώ πάρα πολύ για το χρόνο που μου δώσατε, αλλά και που με ακούσατε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Εμείς ευχαριστούμε πολύ, τον κύριο Σταμούλο.

Το λόγο έχει ο κ. Κόλλιας.

**ΚΩΝΣΤΑΝΤΙΝΟΣ ΚΟΛΛΙΑΣ (Πρόεδρος του Οικονομικού Επιμελητηρίου Ελλάδος (ΟΕΕ)):** Καλημέρα σας και σας ευχαριστούμε πολύ για την πρόσκληση.

Αρχικά θα ήθελα να επισημάνω ότι το Οικονομικό Επιμελητήριο επί του νομοσχεδίου τοποθετείτε θετικά, αφού οι φορολογικές παρεμβάσεις κινούνται προς τη σωστή και αναπτυξιακή κατεύθυνση.

Επιπροσθέτως καταθέτω τις παρατηρήσεις μας, επί των παρακάτω άρθρων.

Στο άρθρο 1, θεσπίζεται η δυνατότητα εναλλακτικής φορολόγησης εισοδήματος των φυσικών προσώπων, δικαιούχων εισοδήματος από συντάξεις που προκύπτουν στην αλλοδαπή, εφόσον τα πρόσωπα αυτά μεταφέρουν τη φορολογική κατοικία τους στην Ελλάδα, με σημαντικό κίνητρο το σταθερό συντελεστή στο 7%, φορολογείτε ετησίως για όλα τα εισοδήματά του αλλοδαπής και με μέγιστη διάρκεια τα 15 έτη.

Θετική είναι η μεταρρύθμιση για την δωρεάν διάθεση των μετοχών, που προτείνεται στο άρθρο 2. Ειδικότερα, το εισόδημα που αποκτούν εργαζόμενοι εταίροι ή μέτοχοι με αυτή τη δωρεά μετοχών, οι οποίες θα διατίθενται υπό την προϋπόθεση της επίτευξης συγκεκριμένων στόχων, αποτελεί εισόδημα από υπεραξία φορολογούμενο με συντελεστή 15% και δεν θα φορολογείτε με βάση την γενική κλίμακα συντελεστών του εισοδήματος από μισθωτές υπηρεσίες ως παροχή στέγης και πολύ σωστά. Με την προϋπόθεση ότι οι εν λόγο μετοχές, θα μπορούν να μεταβιβάζονται από τον δικαιούχο μετά από την συμπλήρωση 24 μηνών από την απόκτησή τους.

Στο άρθρο 7, αναφέρεται στη φορολόγηση γονικών παροχών και δωρεών που πραγματοποιούνται από τους γονείς προς τα τέκνα τους, αποκλειστικά για την αγορά πρώτης κατοικίας. Το Οικονομικό Επιμελητήριο αναγνωρίζοντας το πρόβλημα της ανεργίας που αντιμετωπίζουν σήμερα οι νέοι, ως επακόλουθο και της οικονομικής ύφεσης, προτείνει για δικαιούχους που υπάγονται στην Α κατηγορία από γονείς σε τέκνα, να μην υπόκεινται σε φόρο για χρηματικά ποσά μέχρι 20.000 και πάνω από το ποσό αυτό, ο φόρος να υπολογίζεται αυτοτελώς με συντελεστή 10%.

Στο άρθρο 8 σημαντική είναι η πρόβλεψη της εξαίρεσης από την καταβολή του τέλους επιτηδεύματος των αγροτών, για τους οποίους έχουν παρέλθει τα πρώτα πέντε έτη από την ημερομηνία τήρησης βιβλίων και ένταξής τους στο κανονικό καθεστώς ΦΠΑ. Λόγω της νέας κατάστασης που δημιουργήθηκε με την πανδημία του κορονοϊού και της ανάγκης ενίσχυσης του πρωτογενούς τομέα, θεωρούμε τη ρύθμιση αυτή «ανάσα» για χιλιάδες αγρότες.

Σχετικά με το Κεφάλαιο Β΄ που προβλέπει εξώδικη επίλυση αγροτικών διαφορών με τη σύσταση Επιτροπής Εξώδικης Επίλυσης αποτελεί πάγιο αίτημα τόσο του φορέα μας όσο και του επιχειρηματικού κόσμου για την ταχύτερη διεκπεραίωση των εκκρεμοτήτων. Προτείνουμε, λοιπόν, στην παράγραφο 1 του άρθρου 16 τα τριμελή τμήματα της Επιτροπής Εξώδικης Επίλυσης Φορολογικών Διαφορών να συμπληρωθούν με εκπροσώπους του Οικονομικού Επιμελητηρίου Ελλάδος, οι οποίοι διαθέτουν την απαραίτητη τεχνογνωσία και εμπειρία.

Θυμίζω ότι το Επιμελητήριο συμμετείχε παλαιότερα στις επιτροπές του εξωδικαστικού συμβιβασμού, όπως ίσχυε τότε με το άρθρο 70, ν. 2238/1994, με εκπροσώπους του, οι οποίοι μάλιστα συνέβαλαν αποφασιστικά στην επίλυση φορολογικών διαφορών για την αντικειμενική και ανεξάρτητη θέση τους.

Επίσης, θεωρούμε μετά την παράγραφο 3, σωστό να προστεθεί και η παράγραφος ότι «αίτημα μπορεί να υποβληθεί και για υποθέσεις που έχουν συζητηθεί ενώπιον του Συμβουλίου της Επικρατείας και των τακτικών διοικητικών δικαστηρίων και μέχρι την δημοσίευση του παρόντος νόμου δεν έχει εκδοθεί απόφαση». Η παραπάνω διάταξη θα επιλύσει πολλές υποθέσεις που παρά το ότι έχουν συζητηθεί δεν έχουν εκδοθεί ακόμα αποφάσεις.

Στην παράγραφο 5 που προβλέπει την υποχρεωτική υπογραφή της αίτησης εξώδικης επίλυσης από δικηγόρο, προτείνουμε να δοθεί η δυνατότητα υπογραφής και από τον υπεύθυνο λογιστή του προσφεύγοντος ο υπεύθυνος ένας λογιστής φοροτεχνικός, θεωρούμε ότι είναι ο πλέον αρμόδιος λόγω της ιδιότητάς του και της γνώσης του στα φορολογικά θέματα του πελάτη του.

Σύμφωνα με το άρθρο 18 καθορίζει το ποσοστό της μείωσης προκαταβολής φόρου εισοδήματος του φορολογικού έτους 2019, όπως ακριβώς έχει εξαγγείλει ο Πρωθυπουργός και προβλέπεται ότι για τον υπολογισμό του ποσοστού λαμβάνεται υπόψη η διαφορά μεταξύ των δηλώσεων ΦΠΑ του πρώτου εξαμήνου του 2019 και των δηλώσεων του ΦΠΑ. του πρώτου εξαμήνου του 2020.

Όπως γνωρίζουμε όλοι με απόφαση του Υφυπουργού Οικονομικών παρατάθηκε η προθεσμία υποβολής των δηλώσεων φορολογίας εισοδήματος του φορολογικού έτους μέχρι την 29η Ιουλίου του 2020. Οι ημερομηνίες όμως που τέθηκαν για τον προσδιορισμό της μείωσης της προκαταβολής του φόρου χωρίς την παράταση προθεσμίας της υποβολής των φορολογικών δηλώσεων δεν θα επιφέρουν τα αναμενόμενα αποτελέσματα, δεδομένου ότι οι φορολογούμενοι ανέμεναν ακόμα μέχρι χθες τη νομοθέτηση αυτή για το ύψος της μείωσης της προκαταβολής.

Το Οικονομικό Επιμελητήριο Ελλάδος, πρέπει να σας πω ότι ως αρμόδιος φορέας για τα θέματα των λογιστών - φοροτεχνικών γίνεται συνεχώς δέκτης διαμαρτυριών για άμεση ανακοίνωση της περαιτέρω παράτασης της προθεσμίας υποβολής των φορολογικών δηλώσεων που κρίνεται επιτακτική και ήδη έχουμε αποστείλει επιστολές στους αρμόδιους φορείς.

Σε αυτό το σημείο είναι σημαντικό και είναι άξιο αναφοράς να αναφερθεί ο αγώνας που έχουν δώσει όλο αυτό το διάστημα οι λογιστές - φοροτεχνικοί ώστε να μπορέσουν να ανταπεξέλθουν στον όγκο εργασίας που τους έχει επωμιστεί κατά την περίοδο της υγειονομικής κρίσης.

Ειδικής μνείας χρήζει η σύσταση από την Ευρωπαϊκή Τράπεζα Επενδύσεων, η ίδρυση ενός πανευρωπαϊκού ταμείου εγγυήσεων στο άρθρο 70 για τη χρηματοδότηση των μικρομεσαίων επιχειρήσεων που λόγω της υγειονομικής κρίσης δεν έχουν εύκολη πρόσβαση στα χρηματοδοτικά εργαλεία.

Ακολούθως και επιγραμματικά μόνο να αναφερθώ στο πρόγραμμα «Γέφυρα» όπου στα άρθρα 73 έως 80 ρυθμίζονται θέματα σχετικά με τη συνεισφορά του δημοσίου για την αποπληρωμή δανείων με εμπράγματες εξασφαλίσεις στην κύρια κατοικία για δανειολήπτες, οι οποίοι έχουν πληγεί από τις δυσμενείς συνέπειες του κορονοϊού. Πρέπει να σας πω ότι πάγιο αίτημα του φορέα μας είναι η στήριξη των καλοπληρωτών και των πολιτών αυτών που έχουν πραγματική ανάγκη και κάποια στιγμή πρέπει να θεσπίζονται αυτές οι ειδικές διατάξεις για να αναγνωρίζεται η προσπάθεια αυτών των ανθρώπων που ανταπεξήλθαν σε όλη αυτή την κρίση και είναι συνεπείς στις υποχρεώσεις τους.

Πριν κλείσω θα ήθελα να αναφερθώ και στην ανατύπωση στο άρθρο 75 στην παράγραφο 12 ύψους 250 ευρώ ανά χρηματοδοτικό φορέα, στον οποίο υφίστανται επιλέξιμες η συνεισφορά, οφειλές, συμπεριλαμβανομένων του Φ.Π.Α. η αποτίμηση της αμοιβής του συμβούλου από τον οφειλέτη που τις περισσότερες φορές είναι οικονομολόγος ή λογιστής, γίνεται επιτακτική, ώστε να προβλεφθούν φαινόμενα εξαπάτησης τόσο προς τους επαγγελματίες όσο και για την ομαλότερη και ορθότερη λειτουργία του προγράμματος που η χώρα μας το ζητούσε αυτό από τον Ειδικό Γραμματέα διαχείρισης ιδιωτικού Χρέους μετ’ επιτάσεως και τον ευχαριστούμε γι’ αυτό.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Καρανίκας.

**ΓΕΩΡΓΙΟΣ ΚΑΡΑΝΙΚΑΣ (Πρόεδρος Ελληνικής Συνομοσπονδίας Εμπορίου και Επιχειρηματικότητας (ΕΣΕΕ)):** Καλημέρα σας.

Το συγκεκριμένο σχέδιο νόμου για εμάς αποτελεί ένα σημαντικό βήμα για τη συμπλήρωση των θεσμικών όρων που πρέπει να διέπουν μια σύγχρονη ανοιχτή οικονομία, όπως για παράδειγμα ο καθορισμός, επιτέλους της εποχικής εμπορικής επιχείρησης. Αλλά και ένα νόμο «Γέφυρα» για την επίλυση σημαντικών θεμάτων που ταλανίζουν την ελληνική κοινωνία, όπως είναι το ιδιαίτερης σπουδαιότητας για εμάς ζήτημα της προστασίας της πρώτης κατοικίας.

Θέλω να σας θυμίσω ότι εμείς οι μικρομεσαίοι έμποροι δεν συμμετείχαμε σε αυτό το ευεργέτημα που αφορούσε όλους τους υπόλοιπους πολίτες όμως στο τέλος ευτυχώς επιτράπηκε σε εμάς να κάνουμε την κρίση. Είναι αυτονόητο ότι συντάσσομαι με όλους αυτούς που θεωρούν ότι αυτό το ευεργετικό μέτρο κοινωνικής προστασίας και συνοχής δεν πρέπει να χαθεί αλλά να εμπλουτιστεί και να διατηρηθεί για όσους από τους συμπολίτες μας χτυπήθηκαν από την κρίση, πρώτα την οικονομική και ύστερα της πανδημίας. Ταυτόχρονα βέβαια είμαστε σύμφωνοι να αναζητηθούν όλοι εκείνοι που καταφρονούν της εμπιστοσύνης της κοινωνίας και ενώ μπορούν και έχουν την ευχέρεια να καταβάλλουν τις υποχρεώσεις τους κρύβονται πίσω από μέτρα σαν αυτό. Αλλοιώνοντας την εικόνα τους και θέτοντας τα σε συνολική αμφισβήτηση και διακινδύνευση.

Όσον αφορά επί των διατάξεων του νομοσχεδίου για μας ένα από τα σημαντικότερα, όπως είπα και στην αρχή, είναι το άρθρο 18 όπου μειώνεται η προκαταβολή φόρου εισοδήματος φορολογικού έτους 2019 των νομικών και φυσικών προσώπων που ασκούν επιχειρηματική δραστηριότητα. Ειδικά το ποσό της προκαταβολής φόρου εισοδήματος μηδενίζεται για νομικό πρόσωπο ή φυσικό πρόσωπο που ασκεί επιχειρηματική δραστηριότητα, το οποίο είναι υποκείμενο σε Φ.Π.Α και κατά το τρίτο τρίμηνο του 2019 πραγματοποίησε άνω του 50% του ετήσιου κύκλου εργασιών ΦΠΑ. Η συγκεκριμένη διάταξη αποτελεί σαφέστατα συνέχεια της πολύ καλής προσπάθειας θα έλεγα του Υπουργείου Οικονομικών για την οριοθέτηση, τον σαφή καθορισμό και την προστασία της εποχικής ελληνικής εμπορικής επιχείρησης, πέραν της τουριστικής διαμονής, η οποία έχει τα δικά της χαρακτηριστικά και τις δικές της ξεχωριστές ανάγκες.

Στο άρθρο 21 μεταφέρεται σε εθνικό επίπεδο μια αποτελεσματική διαδικασία επίλυσης διαφορών σε διασυνοριακό επίπεδο, όπως είναι η διπλή φορολογία. Το σύνολο αυτό της διαδικασίας που ενσωματώνει η Ευρωπαϊκή νομοθεσία είναι θετικό και ευχόμαστε ειλικρινά να λειτουργήσει όπως πρέπει. Όσον αφορά το άρθρο 69 που σκοπό έχει την αποπληρωμή των ληξιπρόθεσμων υποχρεώσεων των φορέων της γενικής κυβέρνησης προς τρίτους και την αποφυγή δημιουργίας νέων, η ΟΤΑ και οι φορείς που ανήκουν στους ΟΤΑ επιχορηγούνται κατά το 2020 από τον κρατικό προϋπολογισμό για την εξόφληση των ληξιπρόθεσμων υποχρεώσεων τους. Συνιστά σαφέστατα θετική διάταξη, η οποία θα βοηθήσει ιδιαίτερα την χαμηλή ρευστότητα πολλών επιχειρήσεων αυτή την εποχή, οι οποίες συναλλάσσονται ειδικά με τους δήμους.

Στο άρθρο 71 εισάγεται ένας τρόπος προστασίας των δανειοληπτών και της πρώτης κατοικίας που έχουν πληγεί από την πανδημία του κορωνοϊού. Αφορά τους οφειλέτες που έχουν ενταχθεί στο θεσμικό πλαίσιο προστασίας της κύριας κατοικίας τους καθώς και λοιπών οφειλετών που έχουν περιέλθει σε δυσχέρεια αποπληρωμής δανειακών τους υποχρεώσεων. Δηλαδή, εισάγεται ένα πρόγραμμα υποστήριξης μέσω της συνεισφοράς του δημοσίου για την αποπληρωμή δάνειων με εμπράγματες εξασφαλίσεις στην κύρια κατοικία. Η έννοια των πληγέντων διευρύνεται έτσι ώστε να συμπεριλάβει περισσότερους δανειολήπτες ακόμα και αυτούς που δεν έχουν πληγεί οι ίδιοι αλλά άμεσο μέλος της οικογένειας τους και λόγω του γεγονότος αυτού όλη η οικογένεια λογίζεται πληγείσα.

Περαιτέρω το κράτος επιδοτεί για συγκεκριμένο χρονικό διάστημα μέρος των μηνιαίων δόσεων όσων πλήττονται και έχουν δάνεια με υποθήκη την κύρια κατοικία.

Είναι ένα θετικό βήμα η συγκεκριμένη ρύθμιση, στην ουσία αποτελεί ένα πρόγραμμα γέφυρα ενώ ταυτόχρονα επιβραβεύει, πολύ σημαντικό αυτό, τους συνεπείς έως της 29 Φεβρουάριου δανειολήπτες. Τα κριτήρια είναι σχετικά ελαστικά, οι εγγυητές προστατεύονται επαρκώς και η συνεισφορά του κράτους καλοδεχούμενη και πρέπει να συνεχιστεί για όλες τις κοινωνικές ομάδες που πραγματικά έχουν την αδυναμία ανταπόκρισης στις υποχρεώσεις τους και κινδυνεύουν να τεθούν στο κοινωνικό περιθώριο.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Προέδρος της Επιτροπής):**

Και εμείς ευχαριστούμε κύριε πρόεδρε για τις απόψεις σας.

Το λόγο έχει ο κ. Σφακακης, σύμβουλος διοίκησης φορολογικής πολιτικής του συνδέσμου επιχειρήσεων και βιομηχανιών.

**ΚΩΝΣΤΑΝΤΙΝΟΣ ΣΦΑΚΑΚΗΣ (Σύμβουλος Διοίκησης Φορολογικής Πολιτικής του Συνδέσμου Επιχειρήσεων και Βιομηχανιών):** Ευχαριστώ πολύ. Καλημέρα σε όλους. Για το σύνολο του συζητούμενου νομοσχεδίου, ο ΣΕΒ, έχει υποβάλει εκτενές υπόμνημα με τις παρατηρήσεις των εταιρειών μελών του συνδέσμου και εκτιμούμε, ιδιαίτερα, ότι, το μεγαλύτερο μέρος, αν όχι το σύνολο των προτάσεων μας, έχει ληφθεί υπόψη και ότι, γενικώς, το νομοσχέδιο βρίσκεται στην σωστή κατεύθυνση.

Η σημερινή μας παρέμβαση επικεντρώνεται, κυρίως, στο άρθρο 18 και συγκεκριμένα στο θέμα της μείωσης της προκαταβολής του φόρου για το φορολογικό έτος 2019. Δεδομένου ότι, υπήρξε έντονο ενδιαφέρον από πλευράς των εταιρειών και αναμένοντας αυτή την απόφαση, ως ΣΕΒ εκτιμούμε ότι οι μειώσεις της προκαταβολής του φόρου για το φορολογικό έτος 2019, έτσι όπως αναγράφονται και προτείνονται στο άρθρο 18 του συζητούμενου νομοσχεδίου, ανταποκρίνονται και ικανοποιούν το αίτημα των εταιρειών, καθώς συμβάλλουν ικανοποιητικά στην αντιμετώπιση του προβλήματος της ρευστότητας, το οποίο έχει αρχίσει να παρουσιάζεται σε μεγάλο αριθμό εταιρειών.

Αυτά, ως προς την ουσία του θέματος της σημερινής μας παρουσίας εδώ σχετικά με το άρθρο 18 και τη μείωση της προκαταβολής. Τώρα, κάποιες, περισσότερο τεχνικές παρατηρήσεις, πάνω σε αυτό το θέμα, που μας έχουν μεταφερθεί από τα μέλη μας, αναφέρονται στην ανάγκη να διευκρινιστεί το τεχνικό σκέλος της υλοποίησης της πρότασης, όπως επίσης και στο να ομογενοποιηθεί η εφαρμογή του ΦΠΑ ανεξαρτήτως υπαγωγής σε ΦΠΑ ή όχι. Αυτές είναι οι παρατηρήσεις μας. Δεν θέλω να πάρω περισσότερο χρόνο. Είμαστε στη διάθεσή σας για απαντήσεις σε ερωτήσεις.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Εμείς ευχαριστούμε τον κ. Σφακάκη. Το λόγο έχει ο κ. Δημήτριος Κωστάκης, Γενικός Επίτροπος Γενικής Επιτροπείας Επικράτειας των Τακτικών Διοικητικών Δικαστηρίων. Κύριε Κωστάκη έχετε το λόγο για τρία λεπτά. Κύριε Κωστάκη μας ακούτε;

**ΔΗΜΗΤΡΙΟΣ ΚΩΣΤΑΚΗΣ (Γενικός Επίτροπος Γενικής Επιτροπείας της Επικράτειας των Τακτικών Διοικητικών Δικαστηρίων):** Ευχαριστώ κύριε Πρόεδρε. Θα τοποθετηθώ σχετικά με τη διάταξη, του άρθρου 16 του υπό συζήτηση νομοσχεδίου, η οποία αφορά την εξώδικη επίλυση φορολογικών διαφορών που εκκρεμούν ενώπιον του Συμβουλίου της Επικρατείας και των Τακτικών Διοικητικών Δικαστηρίων. Με την προτεινόμενη ρύθμιση, η οποία προβλέπεται να είναι περιορισμένης χρονικής ισχύος εκτιμούμε ότι, θα αποσυμφορηθεί, περαιτέρω, η Διοικητική Δικαιοσύνη και κυρίως τα Τακτικά Διοικητικά Δικαστήρια μέσω της ταχείας επίλυσης ικανού αριθμού εκκρεμών φορολογικών διαφορών. Αυτό θα έχει, επιπλέον, άμεση ευμενή επίπτωση τόσο όσον αφορά το χρόνο επίλυσης των φορολογικών διαφορών, οι οποίες θα παραμείνουν εκκρεμείς προς εκδίκαση ενώπιον των Διοικητικών Δικαστηρίων, όσο και ως προς το χρόνο εκδίκασης των διοικητικών διαφορών των λοιπών κατηγοριών μέσω της μείωσης του συνολικού όγκου των προς εκδίκαση υποθέσεων.

Περαιτέρω, θα θέλαμε να επισημάνουμε ότι, η συγκρότηση των τμημάτων της Επιτροπής, η οποία προβλέπεται να συσταθεί με την προτεινόμενη ρύθμιση εξασφαλίζει, αφενός μεν την ανεξαρτησία της Επιτροπής έναντι της φορολογικής διοίκησης αφετέρου δε την αποτελεσματικότητα της Επιτροπής. Ειδικότερα, η συγκρότηση κάθε τμήματος της Επιτροπής από δύο επίτιμους δικαστικούς λειτουργούς των Τακτικών Διοικητικών Δικαστηρίων εκ των οποίων ο ένας θα ασκεί τα καθήκοντα του Προέδρου του τμήματος και ο άλλος θα είναι μέλος αυτού και από ένα μέλος του κύριου προσωπικού του Νομικού Συμβουλίου του Κράτους εξασφαλίζει το στοιχείο της ανεξαρτησίας. Ενώ, η συμμετοχή στις εργασίες κάθε τμήματος ενός εφοριακού υπαλλήλου, ως Εισηγητή, χωρίς δικαίωμα ψήφου, εξασφαλίζει το στοιχείο της αποτελεσματικότητας. Για όλους τους ανωτέρω λόγους τοποθετούμαστε θετικά όσον αφορά την προτεινόμενη νομοθετική ρύθμιση.

Σας ευχαριστώ πολύ, κύριε Πρόεδρε και αναμένω αν υπάρχει διάθεση να τεθούν ερωτήσεις για να απαντήσω σχετικά.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς ευχαριστούμε πολύ. Το λόγο έχει ο κ. Σπανούλης.

**ΚΩΝΣΤΑΝΤΙΝΟΣ ΣΠΑΝΟΥΛΗΣ (Προέδρος Πανελληνίου Συνδέσμου Αγροτικών Φωτοβολταϊκών και Αγροτικών Θεμάτων):** Ευχαριστώ κύριε Πρόεδρε, ευελπιστούμε όλοι ότι αυτό το νομοσχέδιο θα είναι ένα έναυσμα για να παραμείνει ο αγροτικός κόσμος στην ύπαιθρο με αξιοπρέπεια.

Εκπροσωπούμε τον Πανελλήνιο Σύνδεσμο Αγροτικών Φωτοβολταϊκών και Αγροτικών Θεμάτων, με πάνω από 11.000 μέλη πανελληνίως, με δευτερεύουσα δραστηριότητα, κάποια εξ αυτών, γύρω στα 2000 άτομα με τα αγροτικά φωτοβολταϊκά. Στόχος και σκοπός του συνδέσμου είναι να παραμείνει ο αγροτικός κόσμος στην ύπαιθρο με αξιοπρέπεια και κυρίως, πάνω απ’ όλα, επ’ ωφελεία των επαρχιακών πόλεων, του ίδιου του κράτους, ακόμα και της εθνικής ασφάλειας της χώρας.

Το νομοσχέδιο, όχι μόνο είναι σε σωστή κατεύθυνση, αλλά διαπιστώσαμε ότι επιλύει, δίνει προοπτική και ανακουφίζει. Εξειδικευμένα, σε ό,τι αφορά το άρθρο 8, για τους αγρότες. Η μη καταβολή του τέλους επιτηδεύματος δίνει μια νέα προοπτική, γιατί, για εμάς, τους αγρότες, δεν είναι μόνο ότι δε θα καταβάλουμε τα 650 ευρώ. Είναι η ρευστότητα, την οποία έχουμε μεγάλη ανάγκη αυτή την εποχή, γιατί όπως όλοι γνωρίζετε οι αγρότες πρώτα αγοράζουν τα εφόδια, οι κτηνοτρόφοι τις ζωοτροφές και το ζωικό κεφάλαιο και πληρώνονται μετά από οκτώ, δέκα ή δώδεκα μήνες και πολλές φορές δεν πληρώνονται καν. Πάνω, λοιπόν, σε αυτό το πλαίσιο, σας συγχαίρω. Διότι, για το μείζον για μας, δεν είναι μόνο ότι δεν θα καταβληθούν τα 650 ευρώ ή οτιδήποτε άλλο συνάδει επ’ αυτού, αλλά το μείζον είναι ότι πλέον, ξεκινά μια αγροτική πολιτική με αφετηρία αυτό το νομοσχέδιο. Μια αγροτική πολιτική, όπως όλοι γνωρίζετε, οι αγρότες και ο αγροτικός κόσμος παράγει πάνω από 12 δισ. ευρώ αγροτικά προϊόντα. Καλύπτει το 8% της χώρας, ως πολίτες. Δεν συγκαταλέγω μέσα τις οικογενειακές δραστηριότητες και πάνω απ’ όλα, μεταφέρει στον δευτερογενή τομέα, στη μεταποίηση, τυποποίηση αγροτικών προϊόντων και επεξεργασία, πάνω από 10 δισ.

Επιστρέφουν στη χώρα μέσω των προγραμμάτων αγροτικής ανάπτυξης πάνω από 7 δισwανά πενταετία, εκτός από τις ενισχύσεις, οι οποίες καταβάλλονται κατά έτος, που αγγίζουν το 1,7 δις και είναι ενισχύσεις και δεν είναι επιδοτήσεις. Μέσα σε αυτό το νομοσχέδιο, θεωρούμε ότι εσείς, ως Υπουργείο Οικονομικών, έχετε πιάσει το σφυγμό των αγροτών και έχετε καταλάβει ότι, αν η πρώτη αλυσίδα που είναι ο πρωτογενής τομέας σταματήσει να παράγει, τότε επαρχιακές πόλεις εγκαταλείπονται, τεράστια προβλήματα σε πάνω από 100 επαγγέλματα που αποκτούν εισόδημα από τον πρωτογενή τομέα και το πιο σημαντικό από όλα, ερημοποίηση της υπαίθρου και η καταστροφή του περιβάλλοντος.

Πάνω σε αυτούς τους τομείς, θα θέλαμε να συνεχιστούν τέτοιου είδους νομοσχέδια, τα οποία στηρίζουν τον πρωτογενή τομέα και πολλές φορές δεν κοστίζουν τίποτα, όπως να δημιουργηθούν νέες φωτοβολταϊκές μονάδες, μιας και ο αγρότης το 30% του εισοδήματός του καταναλώνεται στην ενέργεια. Γιατί, για εμάς ο κορωνοϊός είναι μια κρίση, την οποία βιώσαμε στο πετσί μας. Προγενέστερα, όμως, έχουμε δει θεομηνίες, καταστροφές, χαλαζοπτώσεις, ξηρασίες, οι οποίες μας αφαιρούν εισόδημα και προσπαθούμε να επιβιώσουμε με δευτερεύουσες δραστηριότητες. Γι' αυτό και σας συγχαίρω, γιατί, όπως και παλαιότερα πήρατε πάλι θέση για να μπορέσουν οι φωτοβολταϊκές μονάδες να σταθούν ως δευτερεύουσα δραστηριότητα και να συμπληρώνουν το εισόδημά.

Κλείνοντας, θα ήθελα στο άρθρο 19, το οποίο είναι ένα θέμα συνεργασίας που αφορά την ΑΑΔΕ και τον Διοικητή της Ανεξάρτητης Αρχής Δημοσίων Εσόδων. Εάν μπορούσε να βρεθεί μια φόρμουλα για να σταματήσει η γραφειοκρατική διαδικασία του κώδικα 037 και 038, με αποτέλεσμα πολλοί αγρότες, ειδικά τώρα που γίνονται οι φορολογικές δηλώσεις, που έχουν εισόδημα πάνω από 50% από τον πρωτογενή τομέα, να σέρνονται στον ΟΓΑ, στον ΟΠΕΚΕΠΕ και ούτω καθεξής, για να πάρουν αυτές τις βεβαιώσεις. Νομίζω ότι δεν κοστίζει τίποτα και επιβάλλεται να το κάνετε. Θα ανακουφίσετε πάρα πολύ κόσμο, ειδικά μέσα σε αυτή την κρίση. Επίσης, μην ξεχνάτε ότι οι αγρότες τρέχουν από το πρωί μέχρι το βράδυ στα χωράφια και οι κτηνοτρόφοι είναι 350 μέρες το χρόνο στο μαντρί και στη μονάδα.

Επίσης, πάρα πολύ σημαντικό και επειδή κάποια στιγμή το λάβαμε και αυτό θετικά είναι να μπορέσει ο ΔΑΠΕΕ, ο φορέας ο οποίος πληρώνει 14.000 παραγωγούς ηλεκτρικής ενέργειας σε συνεργασία πάντα με την ηλεκτρονική διακυβέρνηση της χώρας, τον κ. Πιερρακάκη, με εσάς και με την ΑΑΔΕ να έχει πρόσβαση στη βάση δεδομένων, να μη στέλνουμε φορολογικές ενημερότητες. Οι φορολογικές αυτές ενημερότητες κωλυσιεργούν, μπερδεύουν ένα ολόκληρο σύστημα, ταλαιπωρούνται στις εφορίες, ταλαιπωρούν όλο το τμήμα του ΔΑΠΕΕ και το πιο σημαντικό από όλα εμείς δεν πληρωνόμαστε, γιατί κάποιοι εξ αυτών απολύονται ή και στη χειρότερη περίπτωση η ΑΑΔΕ χάνει κάποια έσοδα, γιατί η βάση δεδομένων, η οποία μπορεί να δημιουργηθεί θα δώσει κατευθείαν τη δυνατότητα οι αγρότες να πληρώνονται και στην ΑΑΔΕ να εισρέουν αυτομάτως τα χρήματα είτε είναι με παρακράτηση, είτε είναι λευκή φορολογική ενημερότητα.

Κλείνοντας, θέλω να πω, ότι ο αγροτικός κόσμος είναι μοχλός ανάπτυξης.

Θα παρακαλούσαμε πάρα πολύ, κύριοι του Κοινοβουλίου, κύριοι της Ολομέλειας, κύριε Πρόεδρε, αυτό το κομμάτι δεν είναι ότι συναινούμε, ζητάμε αυτά που δικαιούμαστε και τα ζητάμε, γιατί όσο εμείς θα συνεχίσουμε να παράγουμε τόσο θα δώσουμε μία προοπτική στα νέα παιδιά να εγκατασταθούν στη γεωργία ως νέοι αγρότες. Να μεταλαμπαδεύσουν τις νέες γνώσεις τους και παράλληλα να δώσουν μια νέα ανάσα στον πρωτογενή τομέα επ΄ ωφελεία των καταναλωτών με καθαρά υγιή προϊόντα ποιοτικά και όχι να εισρέουν στη χώρα προϊόντα ευτελούς αξίας από τρίτες χώρες που θα βαφτίζονται ελληνικά. Να, λοιπόν, ένα άλλο θέμα, στο οποίο πρέπει να σταθείτε στις παράνομες ελληνοποιήσεις για να μπορέσει αυτή η χώρα να αποκτήσει οντότητα.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Το λόγο έχει ο κ. Βασιλάκης.

**ΓΕΩΡΓΙΟΣ ΒΑΣΙΛΑΚΗΣ (Πρόεδρος του Δ.Σ. του Συνδέσμου Εισαγωγέων Αντιπροσώπων Αυτοκινήτων και Δικύκλων (ΣΕΑΑΔ)**: Ευχαριστώ πολύ, κύριε Πρόεδρε.

Εγώ θα σχολιάσω επί του άρθρου 9.

Εκπροσωπούμε τον κλάδο του αυτοκινήτου, τον επίσημο κλάδο καινούργιων αυτοκινήτων στη χώρα. Έγινε μια εξαιρετικά σημαντική αλλαγή και για την πολιτεία και για τους πολίτες και για τους καταναλωτές. Το Τέλος Ταξινόμησης που είναι ένας φόρος, ο οποίος επιβαρύνει τα νέα αυτοκίνητα, εκτός από το ΦΠΑ προφανώς, οι συντελεστές ήταν επί όλης της αξίας και έγινε μια αλλαγή και τώρα οι συντελεστές είναι επί της υπερβάλουσας. Αυτό είναι εξαιρετικά σημαντικό, διότι όταν ένας καταναλωτής θέλει να βάλει επιπλέον εξοπλισμό στο αυτοκίνητο τώρα μπορεί προς όφελος του ιδίου, προς όφελος της αντιπροσωπείας από όπου θα το πάρει και προς όφελος του κράτους φυσικά που θα εισπράξει περισσότερους φόρους. Αυτό θα βελτιώσει και την ασφάλεια των μεταφορών και την ικανοποίηση των πελατών, αλλά και τα έσοδα της πολιτείας. Είναι κάτι το οποίο περιμένουμε καιρό και θα ωφελήσει όλους.

Το Τέλος Ταξινόμησης είναι ένας φόρος, ο οποίος δεν πιστεύουμε ότι είναι και πάρα πολύ απαραίτητος, διότι περιορίζει την αγορά, αλλά, πλέον από τη στιγμή που έχουν βγει τα πολύ καθαρά αυτοκίνητα, τα ηλεκτρικά και τα υβριδικά αυτοκίνητα μπορεί να μας φανεί χρήσιμος.

Σε κουβέντες με την πολιτεία, λοιπόν, το αναγνώρισε αυτό και μπράβο στο Υπουργείο Οικονομικών και προχώρησε σε αυτό το άρθρο στη μείωση κατά 75% του Τέλους Ταξινόμησης για τα υβριδικά αυτοκίνητα, δηλαδή τα αυτοκίνητα, τα οποία έχουν ένα μικρό κινητήρα και έναν μεγάλο ηλεκτροκινητήρα. Αυτά, λοιπόν, θα έχουν 75% μείωση του Τέλους Ταξινόμησης, το οποίο θεωρούμε ότι είναι εξαιρετικά θετικό για να ωθήσουμε τους καταναλωτές να μην παίρνουν πετρελαιοκίνητα και βενζινοκίνητα αυτοκίνητα και να παίρνουν τέτοιου είδους αυτοκίνητα προς όφελος του περιβάλλοντος. Φυσικά υπενθυμίζω, ότι, ήδη, προϋπήρχε μηδενικός φόρος όσον αφορά στο Τέλος Ταξινόμησης στα ηλεκτρικά αυτοκίνητα.

Αυτό, σε συνδυασμό με τις πρωτοβουλίες, τις οποίες πήρε το Υπουργείο Περιβάλλοντος και τα κίνητρα για τα ηλεκτρικά αυτοκίνητα, θεωρούμε ότι μεσομακροπρόθεσμα θα βοηθήσει πάρα πολύ την εξυγίανση της αγοράς του αυτοκινήτου, αλλά και τη μετατροπή των οδικών μας μεταφορών από πολύ ρυπογόνες, που είναι σήμερα δυστυχώς, με μια μέση ηλικία στα Ι.Χ. τα 16 έτη, σε πολύ πιο καθαρά οχήματα προς όφελος όλης της κοινωνίας, της ασφάλειας, των μεταφορών, του περιβάλλοντος, του τουρισμού, για τον οποίο μίλησε ο κ. Ρέτσος, δεν είναι κατάσταση αυτή που βλέπει αυτή τη στιγμή ο τουρίστας στην Αθήνα και στις μεγάλες πόλεις, δεν είναι η επιθυμητή και όσον αφορά τους ρύπους και όσον αφορά το θόρυβο. Έχουν μπει, λοιπόν, τα θεμέλια για να βελτιωθεί αυτή η κατάσταση και μπράβο στο Υπουργείο Οικονομικών αλλά και στο Υπουργείο Περιβάλλοντος, στο οποίο προαναφέρθηκα.

Τρίτον, θέλω να κλείσω με το σχολιασμό μου για την αλλαγή, η οποία έγινε στους συντελεστές προσαύξησης του τέλους ταξινόμησης για τα μεταχειρισμένα αυτοκίνητα που εισάγονται στη χώρα.

Είχαμε ζητήσει να εκλογικευθεί ο φόρος στα νέα καθαρά αυτοκίνητα δηλαδή τα έως 5 ετών, τα EURO6 της τρέχουσας αντιρρυπαντικής τεχνολογίας και να διατηρηθεί υψηλός στα παλαιότερα, τα ρυπογόνα. Αυτό έγινε κατά 90%, δηλαδή μειώθηκε πάρα πολύ στα νέα αυτοκίνητα, στα νεότερα, στα καθαρά αυτοκίνητα, δυστυχώς μειώθηκε λίγο και στα προηγούμενης γενιάς, αλλά δεν είναι μεγάλη η μείωση. Θεωρώ ότι είναι αρκετό για να ωθήσει τους επαγγελματίες, οι οποίοι εισάγουν αυτοκίνητα από την Δυτική Ευρώπη, να εισάγουν αντί για μέσης ηλικίας 10 και 11 ετών, που εισάγουν τα τελευταία χρόνια, το οποίο είναι πολύ επιβαρυντικό για το περιβάλλον, να εισάγουν νεότερα αυτοκίνητα τελευταίας τεχνολογίας.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Κυράτσος.

**ΚΩΝΣΤΑΝΤΙΝΟΣ ΚΥΡΑΤΣΟΣ (Πρόεδρος του Συνδέσμου Εμπόρων Εισαγωγέων Αυτοκινήτων Ελλάδος – ΣΕΕΑΕ):** Και η δική μας παρέμβαση αφορά το άρθρο 9 του νομοσχεδίου. Θα ακούσετε και μια άλλη άποψη και μια άλλη φωνή, από αυτή που προηγουμένως ακούστηκε από τον Πρόεδρο των Εισαγωγέων Αντιπροσώπων Αυτοκινήτων Ελλάδος, τον κ. Βασιλάκη.

Κύριε Πρόεδρε, κύριε Υπουργέ, κύριοι βουλευτές, κάνουμε έκκληση, έστω και αυτή τη στιγμή, η κυβέρνηση να σταματήσει και να διορθώσει το λάθος που πάει να γίνει, το οποίο, αν δεν διορθωθεί θα καταλήξει σε έγκλημα, σε ένα έγκλημα εκ προμελέτης.

Κύριοι της Κυβέρνησης, μάς κάνατε να πιστέψουμε ότι επιτέλους θα ζήσουμε σε ένα ευνομούμενο κράτος, το οποίο θα κυβερνάται με χρηστούς και δίκαιους νόμους, σε ένα κράτος που δεν θα προστατεύει την ισονομία και θα δίνει ίσες ευκαιρίες σε κάθε πολίτη και κάθε επαγγελματία αυτής της χώρας.

Δυστυχώς, για άλλη μια φορά, μας ξεγελάσατε, μας κοροϊδέψατε και φτιάχνετε πάλι το κράτος των εκλεκτών, το κράτος που στηρίζει τα συμφέρονται των λίγων και των ισχυρών.

Συγχαρητήρια, φτιάχνετε ένα εξαιρετικό μονοπώλιο, απαγορεύετε την εισαγωγή μεταχειρισμένων αυτοκινήτων από άλλα κράτη - μέλη της Ε.Ε. και οδηγείτε τους Έλληνες καταναλωτές και εμπόρους μεταχειρισμένων αυτοκινήτων, στις εταιρείες ενοικίασης και χρονομίσθωσης, οι οποίες ανήκουν στις μεγάλες εισαγωγικές εταιρείες του κλάδου.

Αποτέλεσμα των ενεργειών σας είναι η δημιουργία καρτέλ στον κλάδο του αυτοκινήτου, καθώς ανά πάσα στιγμή θα μπορούν να διαμορφώνουν όπως εκείνοι θέλουν τις τιμές σε όλα τα εγχώρια μεταχειρισμένα αυτοκίνητα. Τόσο οι έμποροι, όσο και οι καταναλωτές θα βρίσκονται στο έλεος των καρτέλ και η πολιτεία θα είναι απλός παρατηρητής.

Το κράτος επιδοτεί με 100 εκατ. ευρώ την υποδομή και την αγορά 1.700 ηλεκτρικών καινούργιων αυτοκινήτων για τα επόμενα δύο χρόνια.

Παράλληλα στερεί το δικαίωμα στον μέσο Έλληνα πολίτη να αντικαταστήσει το παλαιό και ρυπογόνο τριακονταετίας ή εικοσιπενταετίας αυτοκίνητο του, με ένα άλλο πιο σύγχρονο μεταχειρισμένο αυτοκίνητο, έστω και δεκαετίας, που πολύ καλά γνωρίζετε, ποια ακριβώς σήμερα είναι η οικονομική του κατάσταση, και συντελέσατε και εσείς στο να συμβεί αυτό, και αν αυτός έχει τη δυνατότητα να αγοράσει ένα καινούργιο ηλεκτρικό ή άλλο αυτοκίνητο. Και όλα αυτά, τα κάνετε σε ένα κράτος που το 80% με 90% του στόλου των οχημάτων 10ετίας και πάνω.

Σταματήστε, λοιπόν, τον εμπαιγμό και την κοροϊδία. Όταν ο μέσος όρος ηλικίας των αυτοκινήτων είναι 17 -18 χρόνια, και τα πέραν της δεκαετίας ξεπερνούν τα 5 εκατ. σε αριθμό αυτοκίνητα, πως περιμένετε να αντικατασταθούν και να βελτιωθεί ο μέσος όρος μέσος ηλικίας των αυτοκινήτων αυτών; Με τα 1700 ηλεκτρικά αυτοκίνητα που θα πουληθούν και αν θα πωληθούν στα επόμενα δύο χρόνια; Στόχος της κυβέρνησης, διά στόματος πρωθυπουργού, είναι το 2030 ένα στα τρία αυτοκίνητα που τότε θα πωλούνται να είναι ηλεκτρικό. Και μέχρι τότε, τι; Πως θα δουλέψει η αγορά; Με την ανακύκλωση των μεταχειρισμένων αυτοκινήτων που θα παράγει η ελληνική αγορά; Μα αυτά δεν φτάνουν.

Κάθε χρόνο, «αλλάζουν χέρια» 300.000 μεταχειρισμένα αυτοκίνητα. Με ένα πρόχειρο υπολογισμό, πόσα καινούργια αυτοκίνητα πωλούνται κάθε χρόνο και πόσα έχουν πουληθεί την τελευταία δεκαετία της κρίσης, θα δείτε, ότι αυτά που έχουν πουληθεί ως και σήμερα καινούργια αυτοκίνητα δεν φτάνουν για να καλύψουν τις ανάγκες των υποψήφιων αγοραστών μεταχειρισμένων αυτοκινήτων. Δημιουργείται, λοιπόν, ένας αθέμιτος ανταγωνισμός με αποτέλεσμα: Πρώτον. Οι τιμές των μεταχειρισμένων αυτοκινήτων των εγχώριων μεταχειρισμένων να εκτινάσσονται στα ύψη και δεύτερον, θα συνεχίσουν να ανακυκλώνουμε να τα παλιά χωριά μεταχειρισμένα αυτοκίνητα, με ότι αυτό συνεπάγεται για το περιβάλλον και την ασφάλεια των επιβαινόντων.

Στον βωμό των συμφερόντων, θυσιάστε, πλέον, τα δικά σας πράγματα, και αφήστε στην άκρη τα δικά μας, τα οποία με αγώνα ετών καταφέραμε να δημιουργήσουμε και για τα οποία συνεχίζουμε «με νύχια και με δόντια» να αγωνιζόμαστε, ώστε να διατηρηθούν οι επιχειρήσεις μας και οι δεκάδες χιλιάδες θέσεις εργασίας.

Μερικές απλές επισημάνσεις που αποδεικνύουν τον εμπαιγμό και την κοροϊδία που υφιστάμεθα αυτόν τον καιρό. Με το που ανέλαβε η κυβέρνηση το Ιούλιο του 2019 μας ζήτησε προτάσεις για την ανανέωση του στόλου των αυτοκινήτων. Οι προτάσεις μας και το πόρισμα της Επιτροπής, κατατέθηκαν στο Υπουργείο Οικονομικών τον Νοέμβριο του 2019 και από τότε πάει για ψήφιση, από Παρασκευή σε Παρασκευή, και αισίως φτάσαμε στον Ιούλιο του 2020. Αυτό που εμείς και η Επιτροπή κατάθεσε και ίσχυε μέχρι και πριν λίγες μέρες, δεν έχει καμία σχέση αυτό που πρόκειται να ψηφιστεί. «Η νύχτα με τη μέρα είναι». Αφού αυτό θέλατε να γίνει, γιατί όλα τα προηγούμενα; Συναντήσεις, και συζητήσεις, και σχέδια, και υπομνήματα, και χιλιάδες εργατοώρες χαμένες. Εξάλλου, αυτό δεν συμβαίνει και αυτή την στιγμή; Μας καλέσατε για να ακούσετε την άποψη και τις θέσεις μας. Λες, και δεν τις γνωρίζετε. Γιατί; «Για τα μάτια του κόσμου», αφού εσείς, τελικά, θα κάνετε αυτό που θέλετε, και θα κάνετε αυτό που οι άλλοι έχουν αποφασίσει για εσάς πριν από εσάς μας Και σας αφήσει το χειρότερο: να τοποθετήσετε την « ταφόπλακα του κλάδου μας».

Το Υπουργείο Οικονομικών επιτρέπει την εισαγωγή των αυτοκινήτων Euro 3,2,1 και 0 και το Υπουργείο Περιβάλλοντος εχθές ψήφισε στην Βουλή, την απαγόρευση της εισαγωγής αυτών των αυτοκινήτων. Πέστε μου, αν υπάρχει λογική. Δίνονται επιδοτήσεις για την αγορά ηλεκτρικών αυτοκινήτων, των μεταχειρισμένων ηλεκτρικών αυτοκινήτων, γιατί κύριε Υπουργέ;

Οι «σκιές» που αφήνει για δεύτερη φορά η διαδικασία της διαβούλευσης, και τελειώνω, ο κύριος Χατζηδάκης, πιστεύει ότι από το Ταμείο Ρύπων θα μαζέψει χρήματα. Υπάρχει ποτέ περίπτωση να εισαχθεί αυτοκίνητο Europe 4 πληρώνοντας το Περιβαλλοντικό Τέλος των 7.000 € ή 1.000 € για το Europe 5, συν τις προσαυξήσεις που επιβάλει το Υπουργείο Οικονομικών; Φυσικά, και όχι.

Ο κύριος Χατζηδάκης είναι αυτός που ως νεοεκλεγείς ευρωβουλευτής το 95 στήριξε την πρώτη μας καταγγελία στην ευρωπαϊκή ένωση. Ωφελήματα βγαίνουν μόνο τα καινούργια αυτοκίνητα εις βάρος των μεταχειρισμένων. Προσβάλλεται η ουσία του ελεύθερου ανταγωνισμού μέσα στην ευρωπαϊκή ένωση. Δεν υπάρχει άλλο κράτος που να επιβάλει τέτοια μέτρα στα μεταχειρισμένα αυτοκίνητα.

Εγχώρια μεταχειρισμένα αυτοκίνητα Euro 5, κυκλοφορούν ελεύθερα στον μικρό δακτύλιο και εσείς τα απαγορεύεται τα εισαγόμενα Euro 5. Είναι παράλογο ένα αυτοκίνητο με πρώτη άδεια κυκλοφορίας τον Αύγουστο του 2018, να φορολογείται με προσαύξηση 50% και ένα αυτοκίνητο του Σεπτέμβρη του 2018, λίγες μέρες μετά, να μην φορολογείται. Άρα, πρέπει να γνωρίζει ο καταναλωτής, ο υποψήφιος αγοραστής του καινούργιου αυτοκινήτου, ότι το αυτοκίνητο που αγοράζει απαξιώνεται και θεωρείται παλιό και ρυπογόνο, αν όχι αμέσως μετά την αγορά του, σίγουρα τον επόμενο χρόνο. Ενορχηστρωμένο σχέδιο από παντού, με το πρόσχημα της προστασίας του περιβάλλοντος. Καταστρέφουμε έναν κλάδο.

Αδιαφορείτε, ενώ γνωρίζετε ότι το άρθρο 3010 της συνθήκης λειτουργίας της Ε.Ε., της συνθήκης που και εσείς υπογράψατε και την ψηφίσατε ότι θα τηρείτε, στη όλα τα παραπάνω τα καταδικάζει, όπως ήδη άλλες δύο φορές στο παρελθόν έχει καταδικαστεί το η Ελλάδα μια το 1995 και μία το 2007.

Επίσης, αδιαφορείτε και τελειώνω με αυτό, ο, τι πιστεύετε επειδή κάποιοι σαν σε έχουν πείσει ότι δεν θα καταδικαστεί αυτή τη φορά η χώρα μας, για την καταδικαστική απόφαση του δικαστηρίου, για τον ίδιο ακριβώς λόγο που καταδικάστηκε η Ρουμανία γιατρούς επιπλέον φόρους που επιβάλλει στις τα εισερχόμενα μεταχειρισμένα αυτοκίνητα που επέβαλε λόγω ρύπων, καταδικάστηκε και πήρε πίσω αυτό το μέτρο. Αυτό, βέβαια, το διευκρινίζουμε και θέλουμε να διευκρινιστεί. Δεν σημαίνει ότι θέλουμε να επιβαρυνθούν τα εγχώρια μεταχειρισμένα αυτοκίνητα με επιπλέον φόρους, αυτό που ζητάμε είναι να μην πληρώνουν τα εισερχόμενα μεταχειρισμένα αυτοκίνητα μεγαλύτερο φόρο από τον υπολειπόμενο χώρο του εγχώριου μεταχειρισμένου αυτοκινήτου. Εφόσον όλα αυτά, κύριε Υπουργέ, δεν θα συμβούν, δυστυχώς είναι μονόδρομος η προσφυγή μας στην Ε.Ε. και στο ευρωπαϊκό δικαστήριο.

Σας ευχαριστώ πάρα πολύ που με ακούσατε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κύριος Καμπάνης.

**ΒΑΣΙΛΕΙΟΣ ΚΑΜΠΑΝΗΣ (Πρόεδρος Πανελλήνιας Ομοσπονδίας Φοροτεχνικών Ελεύθερων Επαγγελματιών (ΠΟΦΕΕ)):** Ευχαριστώ πολύ, κύριε πρόεδρε, και ευχαριστούμε την επιτροπή για την πρόσκληση. Έχουμε υποβάλει και το υπόμνημα αυτόν που θα πω, αλλά θα μου επιτρέψετε να τα πάω γρήγορα, γιατί έχω πολλά να πω, τόσο για τον πόνο του κλάδου, όσο και για το νομοσχέδιο.

Επιτρέψτε μου να ξεκινήσω με μια μικρή παράλειψη σε θέματα που ανέφερα και πριν τρεις εβδομάδες, γιατί δυστυχώς δεν είδαμε κάποια εξέλιξη.

Ως ΠΟΦΕΕ, έχουμε εντολή όλων των ενώσεων και όχι μόνο να δείξουμε, αλλά και να διαμαρτυρηθούμε στην πολιτική ηγεσία. Προς άρση κάθε παρεξήγησης, δηλώνουμε την μη συντεχνιακή πλευρά του όλου ζητήματος. Αναφέρουμε, λοιπόν, την αντίθεση με την οποία εκλαμβάνει η πολιτική ηγεσία και η φορολογική διοίκηση το ρόλο του λογιστή φοροτεχνικού. Δεν καταλαβαίνουμε, γιατί ενώ έχουμε βάλει πλάτη μας αποστερούνται οι κανόνες εργασιακής ασφαλείας δικαίου με μέσα εργαλεία ασφαλή, που δεν καταπιέζουν, δεν καταδυναστεύουν και κυρίως δεν κινδυνεύουν την ψυχική μας και η σωματική μας υγεία.

Όπως γνωρίζετε, κάθε χρόνο γίνεται πόλεμος όταν έρχεται η εποχή των φορολογικών δηλώσεων και δεν μπορούμε να καταλάβουμε ειδικά φέτος σ’ αυτήν την πρωτοφανή συγκυρία του κορωνοϊού, όταν έχουν πέσει όλα στις πλάτες λογιστών, γιατί υπάρχει τέτοια ολιγωρία στην ανακοίνωση της δεύτερης παράτασης. Ξέρουμε ποια είναι η δεύτερη παράταση.

Σίγουρα γνωρίζετε όλοι ότι το σύστημα υπολειτουργεί. Ακόμα και σήμερα γίνονται αλλαγές στα εισοδήματα και στα εκκαθαριστικά σημειώματα από φορείς του δημοσίου, και ότι οι λογιστές έχουν παράλληλα δεκάδες εκδηλώσεις ΦΠΑ, ΑΠΔ, πλατφόρμες, δηλώσεις COVID-19, επιδόματα και ένα σωρό άλλα.

Ζητήσαμε για όσο διάστημα χρειαστεί και οι συνθήκες και οι περιστάσεις, που βιώνουμε όλοι μας, ακόμα κι 30 Σεπτεμβρίου, ίσως φανεί ως λίγος χρόνος, αν έχουμε νέους γύρους μέτρων. Σωστό μεν, με νέες πλατφόρμες και νέες ιδιωτικές υποχρεώσεις.

Απαιτούμε αμοιβαίο σεβασμό και ζητάμε τα αυτονόητα για την αξιοπρέπεια ενός κλάδου, που προσπαθεί να κρατήσει στη ζωή και την οικονομική συνέργεια της χώρας, ενώ απομακρύνει να ανασάνει καθημερινά. Γνωρίζετε κάποιον λογιστή, που να μη δουλεύει μέχρι το βράδυ και τα σαββατοκύριακα για να προλάβει την κάθε προθεσμία; Ένα λογιστή που όλο αυτό το διάστημα, τα βρήκε όλα σωστά σε πλατφόρμες και δεν έκανε ούτε ένα λάθος; Γιατί να μην είναι μόνιμα ανοιχτές οι πλατφόρμες; Γιατί θα πρέπει να πληρώσει πρόστιμα και αποζημιώσεις από την τσέπη του, για κάτι το οποίο μπορεί να διορθωθεί. Γιατί πρέπει να ζούμε οι λογιστές με ένα τέτοιο άγχος και με μια τέτοια πίεση;

Κι όμως ζούμε καθημερινά έτσι και η κατάσταση έχει ξεφύγει ήδη μετράμε, δυστυχώς, θανάτους συναδέλφων από τη πίεση και το άγχος, όχι από τον κορονοϊό. Πρέπει κάποια στιγμή να σταματήσει. Πάρτε υπόψη σας ότι αυτό το διάστημα τρεισήμισι περίπου εκατομμύρια κόσμος θα έλθει στα γραφεία μας, με ότι αυτό σημαίνει για κρούσματα κορονοϊού.

Επί του θέματος για να είμαστε και χρήσιμοι. Όσον αφορά το άρθρο 5β έχουμε προτείνει μία τροποποίηση, που ίσως βοηθήσει για συντάξεις που καταβάλλονται από την αλλοδαπή ή διεθνείς οργανισμούς, είναι κατατεθειμένο στα πρακτικά.

Επί του άρθρου 7, θα συμφωνήσουμε με το Οικονομικό Επιμελητήριο να ισχύσει και για μικρά χρηματικά ποσά των χρηματικών δωρεών από τους παππούδες στα εγγόνια και στα παιδιά, γιατί αυτή τη στιγμή τα ταμεία είναι κοινά.

Επί του άρθρου 8, αναστολή υποχρέωσης καταβολής τέλους, θετικό μεν, αλλά με μικρή χρονική διάρκεια το 2019 και πρέπει να μονιμοποιηθεί και να ισχύσει για όλο τον επιχειρηματικό κόσμο μέσα από το «γενναίο πακέτο», που ήρθε από τη χθεσινή διαπραγμάτευση. Δεν πρέπει να πάει μόνο προς τη μισθωτή εργασία, πρέπει να πάει και προς τους φόρους.

Όσον αφορά την Επιτροπή εξώδικης επίλυσης φορολογικών διαφορών, εκεί θα συμφωνήσουμε έχουμε πάγια θέση, ότι πρέπει να επαναλειτουργήσει η επιτροπή επίλυσης διαφορών στα πλαίσια του παλιού άρθρου 70, με συμμετοχή τόσο κοινωνικών φορέων, όσο λογιστών, φοροτεχνικών και μελών του επιμελητηρίου, φυσικά.

Μείωση προκαταβολής φόρου εισοδήματος. Θετική ρύθμιση, αλλά θα πρέπει να εξασφαλίσουμε, ότι για τους φορολογούμενους που δηλώνουν ζημιά και φορολογούνται με τεκμήρια ο συντελεστής υπολογισμού της προκαταβολής φόρου εισοδήματος παραμένει στο 100% και δεν καλύπτονται από τη διάταξη έτσι όπως είναι. Από λογιστικά μεν πρέπει η διάταξη αυτή να ισχύσει για όλες τις επιχειρήσεις, που θα μείνουν εκτός της μείωσης με τα στοιχεία του 2020 τελικά και να συμψηφιστούν τα όποια ποσά με τις δόσεις του πρώτου και του δεύτερου μήνα του 2021.

Εναλλακτικά αυτού αν δεν μπορεί να υλοποιηθεί η παραπάνω πρόταση, να ισχύσει ένα ικανοποιητικό ποσοστό για το σύνολο των επιχειρήσεων αυτών, που δεν θα ευνοηθούν, όπως συνέβη πέρυσι.

Επί του άρθρου 75, επίσης θετικότατο μέτρο, αλλά θέλουμε να παρατηρήσουμε μια μικρή παγίδα. Εάν το κράτος καλύψει τους εννιά μήνες του προγράμματος και μετά ζητάει την εμπρόθεσμη καταβολή για επιπρόσθετο διάστημα 6 έως 18 μηνών εκεί πιθανόν να δημιουργηθούν θέματα.

Γενικότερες επεμβάσεις. Όσον αφορά τη ρύθμιση για τα αναδρομικά, η οποία λήγει 31/7 είναι ανάγκη να παραταθεί, ώστε να προλάβει ο κόσμος να υλοποιήσει τις ενέργειες της αναλυτικότατης 1169, που δημοσιεύθηκε προχθές, αλλά χρειάζεται επιπλέον χρόνο.

Θα θέλαμε να δούμε επέκταση της μείωσης του 2% σε εφάπαξ καταβολή του φόρου νομικών προσώπων ,όπως και των φυσικών -διάταξη που ψηφίστηκε πρόσφατα.

Κλείνοντας το υπόμνημά μας θα θέλαμε, να ζητήσουμε εκ νέου από τον κ. Υπουργό, τον κ. Υφυπουργό, τον κύριο Πρόεδρο και τη Διαρκή Επιτροπή, να δώσει προσοχή στα παρακάτω θέματα σοβαρότατα θέματα, τα οποία επιθυμούμε να συμπεριληφθούν σε αυτό το νομοσχέδιο, τα αναφέραμε και την προηγούμενη φορά, αλλά τα θεωρούμε σημαντικά.

Το θέμα της ασθένειας και της εγκυμοσύνης των λογιστών, το θέμα των προστίμων για το διάστημα του COVID-19 με ενδεικτικό ποσό 1 ευρώ, κανένα πρόστιμο σε περίπτωση εκπρόθεσμης διορθωτικής δήλωσης.

Όσον αφορά στις παρατάσεις, είπα πολλά πριν, θα μπορούσαμε να δούμε ένα δίμηνο μόνιμο διάστημα υποβολής μετά την καταληκτική ημερομηνία με αντίστοιχη μείωση δόσεων. Αυτό είναι ένα θέμα προς συζήτηση.

Συντονισμός του χρόνου λειτουργίας των πλατφορμών από τα διάφορα Υπουργεία. Δεν είναι μόνο το δικό σας Υπουργείο, κ. Υπουργέ, υπάρχουν πάρα πολλά από το Αγροτικής Ανάπτυξης, το Εργασίας και πλήθος άλλων, ΟΑΕΔ κ.λπ.

Από μηδενική βάση το όριο της διάταξης που χρειάζεται υποχρεωτική υπογραφή δηλώσεων.

Δυνατότητα υποβολής ορθών επαναλήψεων στις πλατφόρμες, τα τελευταία 534 και 300 για τον επιχειρηματικό κόσμο, υπάρχει κόσμος ο οποίος από παραδρομή δεν υπέβαλε.

Το ενδεικτικό ελάχιστο κόστος για τις εργασίες μας διότι είναι άπειρες αυτή τη στιγμή αυτές τις οποίες κάνουμε.

Υλοποίηση της υπόσχεσης του Πρωθυπουργού για τα 800 ευρώ το μήνα, για τους επιστήμονες και διευθέτηση του χρόνου τιμολόγησης των λογιστών φοροτεχνικών.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής):** Συνεχίζουμε, θα περάσουμε στον κ. Τριμπόνια, Πρόεδρο της Ομοσπονδίας Τελωνειακών Υπαλλήλων Ελλάδος.

**ΔΗΜΗΤΡΙΟΣ ΤΡΙΜΠΟΝΙΑΣ(Πρόεδρος Ομοσπονδίας Τελωνειακών Υπαλλήλων Ελλάδας):** Καλημέρα και από εμάς, κ. Πρόεδρε.

Θα ήθελα να τοποθετηθώ στο άρθρο 9, του σχεδίου νόμου. Η Ομοσπονδία εδώ και τρία χρόνια έχει πάγιες θέσεις μετά την εφαρμογή του άρθρου 59 του ν.4389, περί καταβολής τέλους ταξινόμησης των αυτοκινήτων στην λιανική πώληση, τιμή πώλησης προ φόρων, ότι η εν λόγω διαδικασία δεν διασφαλίζεται, δεν υπάρχουν αντικειμενικά κριτήρια, δεν υπάρχει αξιοπιστία, δεν υπάρχουν δεδομένα σταθερά και αδιαμφισβήτητα, υπάρχει απίστευτη γραφειοκρατία και η Ομοσπονδία ζητά την αλλαγή της φορολόγησης του τέλους ταξινόμησης. Φυσικά, στο εν λόγω άρθρο, υπάρχουν θετικές πρωτοβουλίες από την πλευρά της Κυβέρνησης και του Υπουργείου Οικονομικών, μια εξ αυτών, η πιο σημαντική, είναι η κατάργηση του τέλους ταξινόμησης, με την εφαρμογή της οποίας το δημόσιο έχασε σημαντικά χρήματα γιατί πριμοδοτούσε ουσιαστικά τα παλιά, μεταχειρισμένα αυτοκίνητα μεγάλης αξίας.

Ενδεικτικά, θα σας αναφέρω ότι είχαμε περιπτώσεις που σύμφωνα με το υφιστάμενο καθεστώς θα πλήρωνε 150.000 ευρώ και σήμερα με το ιστορικό τέλος πλήρωσε 22.000 ευρώ. Τέλος πάντων, αναγνωρίζουμε την πρωτοβουλία αυτή, αλλά πιστεύουμε ότι πρέπει να σταματήσει η εν λόγω διαδικασία του τέλους ταξινόμησης επί της φορολογητέας αξίας είτε αυτή είναι λιανική είτε είναι χονδρική, γιατί πραγματικά διασφαλίζονται πρωτίστως τα έσοδα του δημοσίου, γιατί οι τιμές που καθορίζονται εξαρτώνται σε ένα μεγάλο αριθμό από την εμπορική πολιτική, που εφαρμόζει η κάθε αντιπροσωπεία, γιατί υπάρχουν στην Ελλάδα αυτοκίνητα που εισάγονται μεταχειρισμένα και δεν υπάρχουν οι αξίες αυτών, γιατί το σύστημα των λιανικών τιμών δεν είναι αξιόπιστο, μεταβάλλεται δυο και τρεις φορές το χρόνο, με αποτέλεσμα να υπάρχουν πολλά προβλήματα.

Εκ των υστέρων, διαπιστώνουμε ότι στην Τελωνειακή Υπηρεσία έχουμε περιπτώσεις που δεν μπορούμε να τις αντιμετωπίσουμε σε μεταγενέστερο χρόνο λόγω των πολλαπλών προβλημάτων που δημιουργεί στους εισαγωγείς αυτοκινήτων και λόγω των ελλιπών διοικητικών μέτρων που υπάρχουν.

Άρα, εμείς προτείνουμε ένα σύστημα με αντικειμενικά κριτήρια που δεν αμφισβητείται από κανέναν. Κάθε πολίτης και κάθε αντιπροσωπεία θα γνωρίζει εκ των προτέρων τι θα πληρώσει και πιστεύουμε ότι στο σύστημα αυτό, στην πρόταση αυτή, βασικό ρόλο πρέπει να παίζουν τα κυβικά εκατοστά, οι οδηγίες εκπομπών ρύπων, τα γνωστά Euro, η ιπποδύναμη του κινητήρα και η απομείωση λόγω παλαιότητας των αυτοκινήτων. Είναι γεγονός ότι η χώρα μας ήταν αποδέκτης του συνόλου σχεδόν των μεταχειρισμένων αυτοκίνητων της Ευρώπης, με φοβερή μείωση των δημοσίων εσόδων, γιατί τα μεταχειρισμένα αυτοκίνητα που έρχονται δεν καταβάλλουν κατά 98% ΦΠΑ, άρα, ουσιαστικά, έχουμε μια μεγάλη απώλεια και, λόγω της μεγάλης απομείωσης της αξίας λόγω της παλαιότητας, το 72% περίπου είναι άνω της δεκαετίας και καταβάλουν ελάχιστο τέλος ταξινόμησης. Άρα, πρέπει να ξεφύγουμε από αυτή τη διαδικασία.

Η προτεινόμενη κλίμακα, καταρχάς, δεν είναι προοδευτική. Δεν μπορεί από το 71% να πηγαίνουμε στο 30%. Εμείς δεν αποδεχόμαστε αυτήν την πρόταση, όμως δεν υπάρχει δυνατότητα να υπάρχει τόσο μεγάλη μείωση στα μεγάλα κυρίως μεγάλης αξίας αυτοκίνητα. Εμείς βασικά προτείνουμε ως ενδιάμεσο στάδιο αυτήν την πρόταση να υπάρχουν 4 συντελεστές, το 4%, το οποίο μπορεί να είναι και 2%, γιατί η πρόταση αυτή έχει ως βάση δεδομένων τα στοιχεία πριν την πανδημία και τα πράγματα πλέον έχουν αλλάξει. Τα οικονομικά δεδομένα της χώρας αλλά και των πολιτών έχουν μεταβληθεί. Προτείνουμε 4 συντελεστές, 2% μέχρι 14.000, 20% για τις επόμενες δύο κατηγορίες 14.000 μέχρι 20.000 και 50% για τις υπόλοιπες κατηγορίες.

Θεωρούμε ότι το Υπουργείο Οικονομικών πρέπει να πάρει άμεσα πρωτοβουλίες, να αποδεχτεί την πρόταση της Ομοσπονδίας, να λύσει τα τρέχοντα θέματα, να απαντήσουμε στη γραφειοκρατία και στο μεγάλο διοικητικό κόστος που υπάρχει και κυρίως να πάμε σε μια διαδικασία αξιόπιστη, όπου δεν αμφισβητείται καμία αρχή, όπως η Τελωνειακή Υπηρεσία, αλλά και η ίδια η χώρα μας.

Σας ευχαριστώ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αναστασιάδης Σάββας, Βολουδάκης Κωνσταντίνος - Μανούσος, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καλαφάτης Σταύρος, Καλογιάννης Σταύρος, Καρασμάνης Γεώργιος, Κεδίκογλου Συμεών (Σίμος), Μπουκώρος Χρήστος, Σπανάκης Πέτρος - Βασίλειος, Τραγάκης Ιωάννης, Αλεξιάδης Τρύφων, Ελευθεριάδου Σουλτάνα, Μωραΐτης Αθανάσιος (Θάνος), Παπανάτσιου Αικατερίνη, Τσακαλώτος Ευκλείδης, Χαρίτσης Αλέξανδρος (Αλέξης), Κομνηνάκα Μαρία, Βιλιάρδος Βασίλειος, Χήτας Κωνσταντίνος και Αρσένης Ηλίας – Κρίτων.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Το λόγο έχει ο κύριος Τσιαφούτης.

**ΒΙΚΤΩΡ ΤΣΙΑΦΟΥΤΗΣ (Νομικός Σύμβουλος Ένωσης Καταναλωτών «Η Ποιότητα της Ζωής» (ΕΚΠΟΙΖΩ))**: Κύριε Πρόεδρε, σας ευχαριστούμε πολύ για την πρόσκληση. Η δική μου παρέμβαση θα περιοριστεί μόνο στην επιδότηση του Δημοσίου στις δόσεις προς χρηματοδοτικούς φορείς για όσους οφειλέτες επλήγησαν από την πανδημία του κορωνοϊού. Επιτρέψτε μου μόνο εισαγωγικά να υπενθυμίσω πώς είχε η κατάσταση προτού ξεσπάσει η πανδημία. Βρισκόμασταν σε κάτι λιγότερο από 50% σε ποσοστό κόκκινων δανείων, δηλαδή περίπου ένα στα δύο δάνεια ήταν στο κόκκινο. Πλειστηριασμοί κύριας κατοικίας γίνονταν κανονικά. Κάθε εβδομάδα πολλές κύριες κατοικίες εκπληστηριάζονταν και από την εμπειρία της ΕΚΠΟΙΖΩ διαπιστώνεται ότι οι ρυθμίσεις που πρότειναν οι τράπεζες ή τα funds και οι αγοραστές των δανείων, στις περισσότερες των περιπτώσεων ήταν κατώτερες των περιστάσεων. Παράλληλα, η πλατφόρμα για την προστασία της κύριας κατοικίας, η οποία λήγει στις 31/7/2020, δηλαδή σε λίγες ημέρες, κρίθηκε λόγω των πολλών και αυστηρών προϋποθέσεων, αναποτελεσματική.

Για να έρθουμε τώρα στο συγκεκριμένο νομοσχέδιο, προσωπικά δεν θα το χαρακτήριζα «γέφυρα προστασίας», γιατί αφορά μόνο όσους επλήγησαν. Δεν αφορά γενικά τους δανειολήπτες και, ενώ θα λέγαμε ότι έχει στοιχεία γενναιοδωρίας ως προς τους οφειλέτες, οι οποίοι ήταν εμπρόθεσμοι μέχρι το Φεβρουάριο του 2020, είναι πολύ αυστηρό για όσους οφειλέτες βρίσκονταν ήδη σε καθυστέρηση, είτε μπορούσαν να πληρώνουν και δεν πληρώνουν, είτε όμως και στην περίπτωση που πραγματικά βρίσκονταν σε αδυναμία. Για αυτούς τους οφειλέτες που βρίσκονταν όντως σε αδυναμία και δεν μπορούσαν να πληρώνουν, το νομοσχέδιο αυτό, ουσιαστικά, δεν εισφέρει πολλά πράγματα.

Σε κάθε περίπτωση για να γίνουμε και πρακτικοί να προχωρήσουμε σε παρατηρήσεις σχετικά με τα επιμέρους άρθρα. Ως προς την λήξη της προθεσμίας υποβολής αίτησης είναι στις 30 Σεπτεμβρίου του 2020. Η εμπειρία έχει δείξει ότι από τη χρήση της πλατφόρμας για την προστασία της κύριας κατοικίας, ότι τέτοιου είδους προθεσμίες πολύ δύσκολα τηρούνται. Η πλατφόρμα και η παλιά αλλά και αυτή η καινούργια όσο και αν φαίνεται απλή στα χαρτιά είναι δύσκολη. Πολύ συχνά οι τράπεζες και τα FUNDS καθυστερούν να ανεβάσουν στοιχεία. Πολύ φοβάμαι επειδή ακριβώς μεσολαβεί και ο Αύγουστος ότι η προθεσμία που τίθεται για την υποβολή της αίτησης δεν θα φτάσει. Θα θέλαμε τουλάχιστον ένα με δύο μήνες πιο πάνω δηλαδή τον Οκτώβριο ή τον Νοέμβριο.

Το δεύτερο ζήτημα έχει να κάνει με την προϋπόθεση επιδότησης των οφειλετών οι οποίοι βρίσκονται σε καθυστέρηση πάνω από 30 μέρες και έχει καταγγελθεί το δάνειο τους. Η λογική της ρύθμισης είναι ότι ουσιαστικά αναφερόμαστε στο εδάφιο στ΄ γ΄ της παραγράφου 4 του άρθρου 71. Η διάταξη αυτή λέει ότι εάν ένας οφειλέτης έχει καθυστέρηση πάνω από 90 ημέρες και έχει καταγγελθεί το δάνειο, πρέπει να πληρούνται κάποιες προϋποθέσεις για να ρυθμίσει τα δάνεια. Ωστόσο, μια επιπλέον προϋπόθεση για να επιδοτηθεί το δάνειο είναι να γίνει συμβιβασμός με την τράπεζα, δηλαδή θα πρέπει τελείως εθελοντικά και χωρίς να υποχρεώνεται η τράπεζα από καμία διάταξη του συγκεκριμένου νομοσχεδίου, να γίνει μια αναδιάρθρωση της οφειλής και αφού γίνει αναδιάρθρωση της οφειλής τότε να γίνει ακολούθως και η επιδότηση. Αυτό έχει μία λογική όταν το δάνειο έχει καταγγελθεί, όταν το δάνειο έχει καταγγελθεί πράγματι δεν έχουμε σύμβαση σε ισχύ και υπάρχει απλά το υπόλοιπο της οφειλής, το οποίο πρέπει να καταβάλει ο οφειλέτης. Δεν έχει λογική όμως στην περίπτωση των οφειλετών που έχουν καθυστέρηση πάνω από 90 μέρες. Μπορεί για παράδειγμα ένας οφειλέτης να βρίσκεται σε καθυστέρηση έξι μηνών να μην έχει καταγγελθεί το δάνειο, και για το λόγο αυτό η σύμβαση να βρίσκεται σε ισχύ. Επομένως δεν καταλαβαίνουμε γιατί υπάρχει η προϋπόθεση της αναδιάρθρωσης του δανείου που ξέρουμε ότι πολύ δύσκολα αναδιαρθρώνουν τα δάνεια από την εμπειρία και της πλατφόρμας λόγω της αναποτελεσματικότητάς της. Δεν βρίσκουμε το λόγο γιατί να υπάρχει αυτή η προϋπόθεση. Αν η καθυστέρηση είναι τέσσερις, πέντε, έξι μήνες και δεν έχει καταγγελθεί η σύμβαση απλά θα έχει την υποχρέωση να καλύψει ο οφειλέτης αυτό το ποσόν ή όπως προβλέπεται και για τους οφειλέτες σε καθυστέρηση κάτω από 90 ημέρες, να προστεθεί αυτό το ποσόν στο κεφάλαιο.

Επίσης, το νομοσχέδιο προβλέπει επιδότηση για τα δάνεια με εξασφάλιση που ως επί το πλείστων είναι στεγαστικά δάνεια είτε κάποια επαγγελματικά. Ωστόσο δεν υπάρχει καμία πρόβλεψη για τα καταναλωτικά. Γενικά δεν υπάρχει καμία πρόβλεψη για αναστολή από μέτρα εκτέλεσης για όλο αυτό το διάστημα μέχρι το τέλος του χρόνου. Θεωρούμε ότι προκειμένου να μπορεί να αξιοποιηθεί αυτό το νομοσχέδιο αυτές οι ρυθμίσεις σε ένα πλαίσιο ηρεμίας και ασφάλειας, τουλάχιστον γι’ αυτό το διάστημα θα έπρεπε να προβλέπεται μια περίοδος αναστολής πλειστηριασμών έστω για όσους οφειλέτες υπάγονται στην διαδικασία με την προβλεπόμενη διαδικασία.

Ένα τέταρτο ζήτημα που θα ήθελα να θίξω είναι ότι υπάρχει η πρόβλεψη ότι η επιδότηση χάνεται διακόπτεται αν ο οφειλέτης καθυστερήσει έστω και μία δόση, δηλαδή, αν γίνει ληξιπρόθεσμος έστω και για μία μέρα. Θεωρούμε ότι αυτό είναι αυστηρό κατά την άποψή μας θα έπρεπε να παρέχεται η δυνατότητα αν όχι να καθυστερήσει μια δόση τουλάχιστον να υπάρχει μια υπενθύμιση, μια όχληση από τον χρηματοδοτικό φορέα, από την τράπεζα ή από κάποιον που έχει αγοράσει το δάνειο προκειμένου οφειλέτης μια ειδοποίηση δηλαδή μια περίοδος ειδοποίησης, προκειμένου ο οφειλέτης να μπορέσει να τακτοποιήσει την δόση την οποία έχασε. Επίσης θεωρούμε ακραίο και αυστηρό να υπάρχει υποχρέωση ο οφειλέτης μετά από ένα διάστημα μετά τη λήξη της 9μηνης αυτής επιδότηση να τηρήσεις τις δόσεις. Ουσιαστικά η υπόθεση παίρνει ως δεδομένο ότι σε εννέα μήνες από τώρα θα έχουν λυθεί ως δια μαγείας τα προβλήματα ωστόσο, είναι βέβαιο ότι κάποιες κατηγορίες συμπολιτών μας θα βρίσκονται σε δυσκολία και επομένως θεωρούν αυστηρή αυτή την προϋπόθεση και θα πρέπει να απαλειφθεί.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει η κυρία Κιτσάκη, Εκπρόσωπος Επιτυχόντων Νομικού Συμβουλίου του Κράτους.

**ΜΑΡΙΑ ΚΙΤΣΑΚΗ (Εκπρόσωπος Επιτυχόντων Νομικού Συμβουλίου του Κράτους**): Αξιότιμε κ. Υπουργέ, κυρίες και κύριοι βουλευτές, σας ευχαριστούμε θερμά για το βήμα που μας δίνετε σήμερα να εκφράσουμε τις απόψεις μας ενώπιον σας, για την προτεινόμενη ρύθμιση του άρθρου 66, παράγραφος 10, του υπό συζήτηση νομοσχέδιου που αφορά την παράταση του πίνακα επιτυχόντων του τελευταίου διαγωνισμού του Νομικού Συμβουλίου του Κράτους.

Σε αυτόν τον πίνακα, συμπεριλαμβανόμαστε και εμείς. Ο πίνακας αυτός δημοσιεύθηκε στις 12/04/2019, με αρχική ισχύ έως τις 12/04 του 2020. Ο διαγωνισμός αφορούσε την πλήρωση 56 κενών οργανικών θέσεων και έχει σύνολο επιτυχόντων σήμερα 108 άτομα.

Το Νομικό Συμβούλιο του Κράτους είναι σύμφωνα με το άρθρο 100Α΄ του Συντάγματος ενιαία και ανώτατη αρχή του κράτους. Η αρμοδιότητά του είναι ιδίως η κρατική υποστήριξη και η εκπροσώπηση των συμφερόντων του δημοσίου.

Ο διαγωνισμός στον οποίον όλοι συμμετείχαμε διεξάγεται σε δύο στάδια, γραπτά και προφορικά, όπου εξετάζεται σχεδόν όλο το φάσμα της νομικής ύλης. Πρόκειται για έναν ιδιαίτερα δύσκολο και απαιτητικό διαγωνισμό, που έχει στόχο την προσέλκυση των καταλληλότερων για την προάσπιση των συμφερόντων του δημοσίου. Οι επιτυχόντες δε πρέπει να τονιστεί έχουμε ελάχιστες βαθμολογικές διαφορές μεταξύ μας σε επίπεδο χιλιοστού της μονάδας και πολύ υψηλό επίπεδο.

Με Κοινή Υπουργική Απόφαση των Υπουργών Οικονομικών, Υγείας και Δικαιοσύνης του μηνός Μαρτίου του τρέχοντος έτους παρατάθηκε η ισχύς του πίνακα επιτυχόντων έως και τις 12/04/2021, ως κατεπείγουσα ρύθμιση λόγω της πανδημίας.

Σήμερα οι κενές οργανικές θέσεις των συνόλων των βαθμών των λειτουργών του Νομικού Συμβουλίου του Κράτους ανέρχονται συνολικά σε 4 και προέκυψαν από συνταξιοδοτήσεις στις 30 Ιουνίου του 2020.

Κατά πληροφόρηση μας δε, σε άρθρα που έχουν συμπεριληφθεί στο υπό ψήφιση νομοσχέδιο προβλέπεται η σύσταση 9 επιπλέον κενών οργανικών θέσεων και σύμφωνα με επίσημες εξαγγελίες του Πρωθυπουργού που έχουν αναρτηθεί στην επίσημη ιστοσελίδα του Νομικού Συμβουλίου του Κράτους σε συνάντηση με τον Πρόεδρο αυτού στις 14 Μαΐου δηλώθηκε η πρόθεση για την περαιτέρω ενίσχυση των γραφείων των ασφαλιστικών φορέων.

Όπως γνωρίζουμε, έχει ήδη προταθεί στον Υπουργό Εργασίας από το Νομικό Συμβούλιο του Κράτους η αύξηση των κενών οργανικών θέσεων του ΕΦΚΑ Αθήνας και Θεσσαλονίκης κατά 27, οι οποίες είναι θέσεις που θα πληρωθούν από προσωπικό του Νομικού Συμβουλίου του Κράτους.

Όπως γνωρίζετε στις 7 Ιουλίου του 2020 αναρτήθηκε στην ιστοσελίδα «opengov» το υπό συζήτηση νομοσχέδιο και περιλαμβάνεται και ρύθμιση για παράταση του πίνακα επιτυχόντων έως τις 12/04/2021.

Επίσης, στις 17/07/2020 και ενώ βρισκόταν σε παράταση ο πίνακας, ολοκληρώθηκε ο διορισμός 10 επιπλέον επιτυχόντων από τον πίνακα αυτό.

Αφού, λοιπόν, κατατέθηκε στη Βουλή το σχέδιο νόμου που συζητείται σήμερα ενώπιον σας, εμείς είδαμε ότι στο σημερινό άρθρο 66 παράγραφος 10 και μετά την ολοκλήρωση της διαβούλευσης όλως αιφνιδίως και χωρίς να δικαιολογείται από κάποια πραγματική συνθήκη περιορίζεται η παράταση της ισχύος του πίνακα έως τις 30/09/2020.

Για να λάβουμε εμείς μέρος σε αυτό το διαγωνισμό περιμέναμε έτη από τη διενέργεια του προηγούμενου, γιατί αποτελεί πάγια και μακροχρόνια πρακτική της διοικήσεως να δίνεται παράταση στους πίνακες επιτυχόντων των διαγωνισμών που η διεξαγωγή τους δεν έχει εκ των προτέρων θεσμοθετημένη περιοδικότητα. Ενδεικτικά, να αναφέρουμε όλους τους διαγωνισμούς τους προηγούμενους του Νομικού Συμβουλίου του Κράτους που είχε δοθεί παράταση. Για παράδειγμα, στο διαγωνισμό του Νοεμβρίου του 2013 για την πλήρωση 15 κενών οργανικών θέσεων δόθηκε παράταση δύο φορές και εν τέλει απορροφήθηκαν συνολικά και οι 63 επιτυχόντες. Επίσης, στον πίνακα στον διαγωνισμό των Ειρηνοδικών του 2016, έχει παραταθεί ήδη έως τις 31/12/2021. Παραμένει σε ισχύ για σχεδόν έξι έτη και την τελευταία φορά δόθηκε παράταση από την τρέχουσα Κυβέρνηση πριν από λίγους μήνες, αν θυμάμαι καλά τον μήνα Μάιο. Επίσης, η ισχύς του πίνακα επιτυχόντων των δικαστικών λειτουργών του δικαστικού σώματος των ενόπλεων δυνάμεων του έτους 2018 έχει παραταθεί για τρία έτη. Αυτή είναι και η συνήθης πρακτική της διοίκησης σε περιπτώσεις μη θεσμοθετημένης περιοδικότητας διαγωνισμών, όπως είναι και ο εν λόγω. Και μάλιστα, δεν έχει υπάρξει ποτέ ξανά στο παρελθόν άλλη φορά που να μην παραταθεί έστω για ένα έτος ο πίνακας επιτυχόντων στον διαγωνισμό.

Είναι προφανές ότι επιχειρείται σε βάρος μας κατάφωρη αδικία και παραβίαση των θεμελιωδών αρχών του κράτους δικαίου. Δηλαδή, της σταθερότητας των διοικητικών καταστάσεων και της δικαιολογημένης εμπιστοσύνης του διοικουμένου και της ίσης βέβαια μεταχείρισης σε σχέση με τους επιτυχόντες των πινάκων άλλων διαγωνισμών, οι οποίοι παρατείνονται οι πίνακες αυτοί επί σειρά ετών, ενώ επί της ουσίας ουδεμία διαφορά δεν υπάρχει μεταξύ μας. Τουναντίον, όλοι επενδύσαμε χρόνο, χρήμα και προσωπική προσπάθεια, πέτυχαμε στις εξετάσεις αυτές, ενώ απωλέσαμε στο μεσοδιάστημα και επαγγελματικές ευκαιρίες. Διότι, εύλογα και δικαιολογημένα εμπιστευθήκαμε την προγενέστερη ΚΥΑ για παράταση του πίνακα έως τον Απρίλιο του 2021.

Θεωρούμε, τέλος, ότι παραβιάζεται και η αρχή της καλής νομοθέτησης, η οποία επιβάλλει να δοθεί παράταση στον πίνακα επιτυχόντων ως τις 12/4/2021, όπως αρχικά είχε προβλεφθεί, τόσο στην ΚΥΑ, όσο και στο αναρτηθέν προς διαβούλευση νομοσχέδιο και η αρχή αυτή πρέπει να διέπει κάθε ευνομούμενο κράτος.

Επειδή, λοιπόν, η ως άνω τροποποίηση έλαβε χώρα μάλλον αιφνιδιαστικά και αναιτιολόγητα και δεν αιτιολογείται από κάποια πραγματική συνθήκη, αποτελεί πρωτοφανές γεγονός και άδικο για όλους μας να δοθεί, στον υπό κρίση πίνακα επιτυχόντων, παράταση ισχύος μόλις πέντε μηνών, ενώ σε άλλες περιπτώσεις έχουν παραταθεί οι πίνακες ακόμα και για πέντε έτη. Επειδή, σήμερα υπάρχουν ήδη τέσσερις κενές οργανικές θέσεις, ενώ έπεται και η σύσταση πολλών ακόμη νέων οργανικών θέσεων και βέβαια είναι αδύνατον να ολοκληρωθεί οποιοσδήποτε νέος διορισμός εντός του επόμενου διμήνου ισχύος του πίνακα. Επειδή ο διαγωνισμός που συμμετείχαμε είναι εντελώς πρόσφατος, γιατί διενεργήθηκε το έτος 2019, συνεπώς δεν υπάρχει ανάγκη επιβάρυνσης του κρατικού προϋπολογισμού με διενέργεια νέου, σε συνθήκες μάλιστα της υγειονομικής πανδημίας του COVID-19, που θα καταστήσει έτι δυσχερέστερη τη διεξαγωγή του, ενώ η απορρόφηση εξ ημών από τον ήδη ισχύοντα πίνακα θα προστατεύσει και το δημόσιο συμφέρον. Για τους λόγους αυτούς, σας παρακαλούμε θερμά να μεριμνήσετε αναφορικά με την παράγραφο 10 του άρθρου 66 του νομοσχεδίου, προκειμένου να διορθωθεί η αδικία αυτή σε βάρος μας, να παραταθεί η ισχύς του πίνακα των επιτυχόντων του διαγωνισμού του Νομικού Συμβουλίου του Κράτους έως τις 12 Απριλίου του 2021, όπως, δηλαδή, ίσχυε και στην αρχική ρύθμιση, στην οποία στηρίξαμε και εμείς, τις εύλογες προσδοκίες μας και τον επαγγελματικό μας προσανατολισμό. Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ και εμείς. Το λόγο έχει η κυρία Βασιλική Κουλούρη, εκπρόσωπος επιτυχόντων του Νομικού Συμβουλίου του Κράτους.

**ΒΑΣΙΛΙΚΗ ΚΟΥΛΟΥΡΗ (Εκπρόσωπος επιτυχόντων του Νομικού Συμβουλίου του Κράτους):** Σε συνέχεια όσων κατέθεσε ενώπιον της Επιτροπής σας η συνάδελφος επιτυχούσα του διαγωνισμού μας, έχω μόνο να επισημάνω τα εξής: ο διαγωνισμός μας είναι πρόσφατος, ολοκληρώθηκε μόλις πέρυσι και σύμφωνα με το νόμο που ισχύει για το Νομικό Συμβούλιο του Κράτους και την προκήρυξη του διαγωνισμού, ακριβώς, επειδή το Νομικό Συμβούλιο του Κράτους χειρίζεται υποθέσεις με δημοσιονομικό αντίκτυπο και εκπροσωπεί σε όλο το φάσμα της νομικής επιστήμης το δημόσιο, τόσο δικαστικώς όσο και εξωδικαστικά, υπάρχει άμεση ανάγκη κάλυψης των κενών που δημιουργούνται. Γι΄ αυτό το λόγο και από την προκήρυξη και από τη νομοθετική διάταξη για την εκτέλεση των διατάξεων του Νομικού Συμβουλίου του Κράτους, οι πίνακες επιτυχόντων έχουν ισχύ τουλάχιστον ένα έτος από τη δημοσίευσή τους. Αυτό αποτελεί πάγια πρακτική της διοίκησης και το ίδιο συνέβη και με τον προηγούμενο διαγωνισμό του Νομικού Συμβουλίου του κράτους, ο οποίος ήταν διαγωνισμός του 2013. Σ΄ αυτόν τον διαγωνισμό, που προκηρύχθηκαν 15 θέσεις, οι επιτυχόντες ήταν στο σύνολό τους 63 και διορίστηκαν κατόπιν δύο παρατάσεων.

Συνεπώς, τώρα αιφνιδιαστικά στην Επιτροπή σας κατατέθηκε αυτή η ρύθμιση, η οποία εν τοις πράγμασι καταργεί τον πίνακα μας, χωρίς να υπάρχει λόγος, ενώ είναι διαπιστωμένες οι αυξημένες ανάγκες του Νομικού Συμβουλίου του Κράτους και μάλιστα κατά την πρόσφατη συνάντηση του Προέδρου του Νομικού Συμβουλίου του Κράτους με τον Πρωθυπουργό είχε επισημανθεί και τονιστεί η ανάγκη ενίσχυσης των γραφείων του Νομικού Συμβουλίου του Κράτους και μάλιστα και η στελέχωση από κύριο προσωπικό του των φορέων κοινωνικής ασφάλισης. Είχε δε αναδειχθεί η ανάγκη να γίνει ευρύτερη χρήση της αρμοδιότητας του Νομικού Συμβουλίου του Κράτους.

Συνεπώς, δεν καταλαβαίνουμε για ποιο λόγο δίνεται μόνο αυτή η δίμηνη παράταση ισχύος του πίνακα, τη στιγμή που είναι ανακόλουθη σε σχέση με την όμοια ρύθμιση της Κοινής Υπουργικής Απόφασης, που έχει την υπογραφή του αρμόδιου Υπουργού και είναι μόλις του Μαρτίου του 2020 και σε κάθε περίπτωση το δίμηνο είναι ασφυκτικός χρονικός περιορισμός. Δεν προλαβαίνει να ολοκληρωθεί καμία διαδικασία.

Ειπώθηκε χθες από τον αρμόδιο Υπουργό, αλλά πρέπει να διαφωτιστούν τα μέλη της Επιτροπής ως προς αυτό, ότι έχει εις χείρας του έγγραφο του Προέδρου του Νομικού Συμβουλίου του Κράτους, σύμφωνα με το οποίο καλύπτονται οι ανάγκες του μέχρι 12 Απριλίου του 2021. Αυτό εκτιμούμε ότι έχει καταστεί ανεπίκαιρο. Γνωρίζουμε ότι οι συνταξιοδοτήσεις της 30η Ιουνίου 2020 είναι τέσσερις, υπάρχουν, δηλαδή, ήδη τέσσερις κενές οργανικές θέσεις. Διά του παρόντος νομοσχεδίου, που είναι προς ψήφιση ενώπιον της Επιτροπής σας, αύριο μεθαύριο ενώπιον της Ολομέλειας, συστήνονται άλλες 9 θέσεις και μάλιστα σε πολύ κρίσιμους φορείς της κυβέρνησης. Στην Προεδρία της Κυβέρνησης, στην Αρχή Διαφάνειας, στην Επιτροπή Ανταγωνισμού. Γνωρίζουμε ότι υπάρχει επίσημο αίτημα του ΝΣΚ και προς τον ΕΦΚΑ, για να συσταθούν άλλες 27 θέσεις, σε νομοσχέδιο που επίκειται να κατατεθεί το Σεπτέμβριο.

Συνεπώς, το εγγύς χρονικό διάστημα, οι ανάγκες του ΝΣΚ θα είναι τουλάχιστον 40 θέσεις. Αυτές οι θέσεις πως θα καλυφθούν ακριβώς; Θέλει ο Υπουργός να κάνει ένα καινούργιο διαγωνισμό και να καταργήσει έναν εν ισχύ πίνακα, τόσο πρόσφατου διαγωνισμού; Ποιες είναι οι ανάγκες αυτές, ποιοι λόγοι δημόσιου συμφέροντος εξυπηρετούνται; Ο μοναδικός λόγος εξυπηρέτησης δημόσιου συμφέροντος, είναι η άμεση κάλυψη των κενών, για να προασπιστούν καλύτερα τα δημόσια συμφέροντα, τα συμφέροντα του κράτους, τα οποία έχουν δημοσιονομικό αντίκτυπο.

Δεν κατανοούμε αυτή τη ρύθμιση. Αισθανόμαστε κατάφωρη αδικία. Ακούστηκε χθες ότι περιμένουν και άλλοι, ενδεχομένως υποψήφιοι να λάβουν μέρος σε αυτούς τους διαγωνισμούς. Μα και εμείς, περιμέναμε να λάβουμε μέρος σε αυτόν τον διαγωνισμό από το 2013. Αντίστοιχα, με τις παρατάσεις που δίνει αυτή η κυβέρνηση στον ισχύοντα πίνακα των ειρηνοδικών, δημιουργείται το ίδιο θέμα. Μάλιστα, στην περίπτωσή των ειρηνοδικών είναι νομοθετημένη η ύπαρξη κατεύθυνσης ειρηνοδικών στη σχολή δικαστών και παρά ταύτα, ακούγεται το δίκαιο αίτημα των παιδιών και απορροφάται σταδιακά ο πίνακας.

Πρόσφατα ψηφίστηκε, όπως τόνισε και η συνάδελφος, η παράτασή του μέχρι τον Δεκέμβριο του 2021 και ο κύριος Υπουργός δεν θέλει να παρατείνει, σύμφωνα με την ΚΥΑ που υπέγραψε και ίδιος προ ολίγων ημερών, την ισχύ του πίνακα μας, τουλάχιστον, μέχρι 12 Απριλίου 2021; Δεν καταλαβαίνουμε αυτή την αιφνιδιαστική αλλαγή. Παρακαλούμε θερμά την Επιτροπή να δείξει ευαισθησία και να κάνετε το αίτημά μας, ώστε να λάβει τη μορφή το άρθρου 66 παρ. 10 του υπό συζήτηση νομοσχεδίου, όπως είχε αναρτηθεί στη διαβούλευση. Ευχαριστώ για την προσοχή σας.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής):** Ολοκληρώθηκε ο κατάλογος με τους εκπροσώπους φορέων. Τον λόγο έχουν τώρα οι Εισηγητές των κομμάτων, εάν θέλουν να τοποθετηθούν. Βεβαίως, θα ξεκινήσουμε με τον κύριο Σάββα Αναστασιάδη, Εισηγητή της πλειοψηφίας.

**ΣΑΒΒΑΣ ΑΝΑΣΤΑΣΙΑΔΗΣ(Εισηγητής της Πλειοψηφίας):** Δεν νομίζω ότι έχω πολλές ερωτήσεις, διότι από το σύνολο σχεδόν των συμμετεχόντων των φορέων, αποδείχθηκε η θετική πλευρά του νομοσχεδίου. Δεν θέλω και δεν θα απαντήσω σε όσα αναφέρθηκαν και είναι εκτός νομοσχεδίου, διότι δεν έχει κανένα νόημα.

Θέλω να ρωτήσω μόνο τον Πρόεδρο του συνδέσμου εμπόρων εισαγωγέων αυτοκινήτων Ελλάδος τον κ. Κυράτσο, γιατί εξέφρασε κάποιες διαφωνίες με τη ρύθμιση που γίνεται για το άρθρο 9 και την ταξινόμηση των αυτοκινήτων. Αν διαφωνεί ως προς την προοδευτική φορολόγηση, τη ρύθμιση δηλαδή, που έρχεται τώρα, αντί την κλιμακωτή που υπήρχε στο προηγούμενο διάστημα. Διότι, μιλήσατε κύριε πρόεδρε, για περαιτέρω επιβάρυνση της φορολογίας, ενώ η πραγματικότητα και αυτά που δείχνουν τα στοιχεία, είναι διαφορετική.

Και δεύτερον, είπατε να επιτρέπονται οι εισαγωγές μεταχειρισμένων αυτοκινήτων και πέραν της Ευρωπαϊκής Ένωσης, εννοείται φαντάζομαι τρίτες χώρες, Αμερική και τα λοιπά, υπερατλαντικές.

Την ίδια ερώτηση ήθελα να κάνω και στον Πρόεδρο της Πανελλήνιας Ομοσπονδίας τον κ. Τριμπόνια. Αν διαφωνείτε, δηλαδή, με την επαναφορά της προοδευτικής φορολόγησης και προτείνετε να έρθουν πάλι στην κλιμακωτή, όπως ήταν η προηγούμενη φορολόγηση;

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ωραία. Ευχαριστούμε κύριε Αναστασιάδη.

Το λόγο έχει ο κ. Μωραΐτης.

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ (Εισηγητής της Μειοψηφίας):** Ευχαριστώ, κύριε Πρόεδρε. Αρχίζω από το τελευταίο, χωρίς να θέλω να υποβάλω ερώτημα ούτε προς τον κύριο Κυράτσο ούτε στον κύριο Τριμπόνια. Θέλω να πω όμως ότι από τις τοποθετήσεις τους πλέον ήταν ξεκάθαρο το πώς η αγορά βλέπει και προσεγγίζει τις αλλαγές, τις οποίες φέρνει η Κυβέρνηση και θεωρώ ότι δικαιωνόμαστε και στη θέση, την οποία πήραμε χθες. Άκουσα πάρα πολύ προσεκτικά επίσης και τον κύριο Βασιλάκη και μπορώ να πω ότι το μεγάλο έλλειμμα αυτού του νομοσχεδίου είναι αυτό, κύριε Υπουργέ, που είπαμε χθες, η μεσαία κατηγορία των αυτοκινήτων, ο πολίτης, ο οποίος δεν μπορεί να πάρει το ακριβό και μεγάλο αυτοκίνητο, θεωρούμε ότι το νομοσχέδιο εκεί ακριβώς δημιουργεί το πρόβλημα.

Πάω τώρα σε κάποιες ερωτήσεις. Θεωρώ ότι πολλοί από τους εκπροσώπους των φορέων ήταν αρκετά κατατοπιστικοί και με πάρα πολλά στοιχεία, τα οποία μας έδωσαν και θεωρώ ότι είναι πάρα πολύ χρήσιμα. Θέλω να αναφερθώ στον κ. Τσιαφούτη από την Ένωση Καταναλωτών. Πράγματι, τα στοιχεία, τα οποία μας δώσατε είναι στοιχεία, τα οποία τα αντιμετωπίζουμε, τα βλέπουμε και εμείς καθημερινά. Εγώ θέλω να σας ρωτήσω, ακούγοντας προσεκτικά την άποψή σας για τη «Γέφυρα». Ωραία σε 9 μήνες τελειώνει η «Γέφυρα». Εγώ θέλω να ρωτήσω, μέσα από τα στοιχεία, τα οποία διαθέτετε σήμερα, μέσα από την εικόνα την οποία έχετε και είναι καθημερινή, τι πιστεύετε ότι θα γίνει μετά, ακριβώς στους 9 μήνες και θέλω και την εκτίμησή σας για τον επιχειρούμενο σχεδιασμό να περάσουμε από το πρόγραμμα «Γέφυρα» στο νέο πτωχευτικό, που στην ουσία θα κάνει τους δανειολήπτες ενοικιαστές.

Έρχομαι τώρα στο θέμα, το οποίο βέβαια είπαν τόσα πολλά και έδωσαν όλα τα στοιχεία και η κυρία Κιτσάκη και η κυρία Κουλούρη. Ήθελα να κάνω πάρα πολλές ερωτήσεις. Χθες στηρίξαμε το αίτημά τους και θα το κάνουμε και σήμερα και στην Ολομέλεια, γιατί θεωρούμε ότι είναι ένα δίκαιο αίτημα. Θέλω μόνο να ρωτήσω την κυρία Κουλούρη ή την Κιτσάκη, ακούσατε χθες την απάντηση, την οποία μου έδωσε ο Υπουργός, όταν ακριβώς έβαλα το θέμα ότι περιμένουν κάποιοι από πίσω εκατοντάδες χιλιάδες, δεν θυμάμαι τι είπε, δικηγόροι. Άκουσα και αυτά, τα οποία είπατε εσείς σήμερα. Ειλικρινά προσπαθώ να δω το λόγο και θέλω και τη δική σας άποψη σε αυτό, για τον οποίο ο Υπουργός Οικονομικών σπεύδει να καταργήσει άμεσα τον πίνακα επιτυχόντων, εφόσον, όπως ισχυρίζεται, δεν θα υπάρξουν επιπρόσθετες κενές θέσεις μέχρι 12/4/2021, όταν και θα έληγε η ήδη χορηγηθείσα παράταση. Βέβαια ακούσαμε τα στοιχεία τα δικά σας, τα οποία μας δώσατε. Θέλουμε και μία επιπλέον επιστολή γιατί η συζήτησή μας συνεχίζεται το μεσημέρι και την άλλη εβδομάδα θα είναι στην Ολομέλεια και θα είναι αρκετά σημαντικά και τα στοιχεία, αλλά και οι απαντήσεις σας.

Σας ευχαριστώ, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ωραία. Ευχαριστούμε τον κύριο Μωραΐτη.

Το λόγο έχει η κυρία Κομνηνάκα.

**ΜΑΡΙΑ ΚΟΜΝΗΝΑΚΑ (Ειδική Αγορήτρια του Κ.Κ.Ε.):** Ευχαριστώ, κύριε Πρόεδρε. Να ζητήσω κατ’ αρχήν συγγνώμη γιατί κάποιους από τους φορείς δεν μπόρεσα να τους ακούσω, γιατί παράλληλα τρέχει και η διαδικασία στην Ολομέλεια και χρειάστηκε κάποιες φορές να απουσιάζω.

Ωστόσο, θα ξεκινήσω και εγώ από τις τελευταίες ομιλίες, την κυρία Κιτσάκη και την κυρία Κουλούρη, όσο πρόλαβα να τις παρακολουθήσω και εμείς ως ΚΚΕ συμφωνούμε και θεωρούμε δίκαιο το αίτημα που προβάλλουν οι επιτυχόντες του διαγωνισμού του Νομικού Συμβουλίου του Κράτους και ήθελα, επειδή και εμάς δεν μας κάλυψαν οι απαντήσεις που δόθηκαν χθες από τον Υπουργό, να απαντήσετε αν είναι τελικά ο διαγωνισμός για τους εκπροσώπους του Νομικού Συμβουλίου του Κράτους ένας τακτικός διαγωνισμός, ώστε να δικαιολογεί την απάντηση του Υπουργού ότι περιμένουν σειρά δικηγόροι για να συμμετάσχουν σε ένα νέο διαγωνισμό, γιατί καθόσον γνωρίζουμε είναι η συνήθης πρακτική να εξαντλείται ο κατάλογος με αποτέλεσμα φαντάζομαι και για τους επιτυχόντες να είχαν επενδύσει επαγγελματικά στην πρόσληψή τους σε επόμενο χρονικό διάστημα, δηλαδή, με έναν τρόπο, παρότι δεν είχαν προσληφθεί, αλλά είναι σαν μία άτυπη απόλυση των επιτυχόντων αυτό και μάλιστα με πολύ αιφνίδιο τρόπο και χωρίς να αιτιολογείται επαρκώς.

Κι εμείς εντοπίζουμε ότι αντίστοιχη πρακτική ακολουθείται για παράδειγμα για πολύ περισσότερα χρόνια στον διαγωνισμό των Ειρηνοδικών. Θέλουμε να μας πείτε αν, με βάση τις επαφές που υποθέτουμε ότι έχετε κάνει, έχετε λάβει μια πιο πειστική απάντηση για τον λόγο που γίνεται αυτό με αυτό τον αιφνίδιο τρόπο.

Σε σχέση με την Ένωση Καταναλωτών και σε σχέση με το Πρόγραμμα «Γέφυρα», αν πέρα από το προσωρινό του Προγράμματος που θεωρούμε ότι μένουν ακάλυπτοι και τα λαϊκά στρώματα και αυτοαπασχολούμενοι αγρότες που δεν εντάσσονται ουσιαστικά σε αυτή την προστασία, αν βλέπουν εφικτό με βάση την κατάσταση που υπάρχει στην αγορά, υπαρκτό τον κίνδυνο να βγουν μαζικά στο σφυρί τα σπίτια του κόσμου το επόμενο διάστημα. Επίσης, αν η ρύθμιση αυτή που προβλέπεται στη «Γέφυρα» σε περίπτωση που σε επόμενο χρόνο, μετά το 9μηνο ή και κατά τη διάρκεια της 9μηνης συμμετοχής του δημοσίου, δεν μπορέσει ο οφειλέτης να ανταποκριθεί στο υπόλοιπο των δόσεων του, να ζητείται ως αχρεωστήτως καταβληθέν το σύνολο του ποσού που έχει καταβάλει το δημόσιο για το κομμάτι της συνεισφοράς και μάλιστα με νόμιμο τόκο. Αν αυτό μπορεί να δημιουργήσει τεράστια αδιέξοδα το επόμενο διάστημα με βάση και τις δεδομένες οικονομικές συνθήκες.

Κλείνοντας, περισσότερο για τα ζητήματα που ακούστηκαν για το άρθρο 9. Συμφωνούμε στη λογική ότι δημιουργεί πρόβλημα και στους πολίτες που δυσκολεύονται να ανταποκριθούν κάθε φορά στα νέα κριτήρια που μπαίνουν για να εκσυγχρονίσουν, με βάση τις νέες ανάγκες της αγοράς, τα οχήματα τους και πολύ περισσότερο όταν αυτό επεκτείνεται και στα επαγγελματικά φορτηγά. Που σημαίνει ότι στις σημερινές δύσκολες συνθήκες που αντιμετωπίζουν οι εκατοντάδες επαγγελματίες αυτοαπασχολούμενοι φορτηγατζήδες, θα είναι πολλοί από αυτούς που θα οδηγηθούν στην έξοδο, καθώς θα αδυνατούν να αντικαταστήσουν τα φορτηγά τους με νέα.

Πέρα από τα ζητήματα που βάλλατε, αν ικανοποιείται ουσιαστικά η προστασία του περιβάλλοντος με αυτή την λογική που επικρατεί με το δόγμα ότι ο ρυπαίνων μπορεί να πληρώνει. Άρα, υπάρχει επιλογή πάντα να συνεχίζει κάποιος να ρυπαίνει πληρώνοντας, αλλά και αν τελικά αντιμετωπίζεται ουσιαστικά η ρύπανση του περιβάλλοντος ή είναι ακόμα ένα μέσο για να μπαίνουν πρόσθετα τέλη που επιβαρύνουν τους εργαζόμενους και συνολικά τους πολίτες.

Θα μου επιτρέψετε μία ακόμα ερώτηση. Αν έχετε εικόνα γιατί άκουσα διθυραμβικά σχόλια για την ενίσχυση του αγροτικού κόσμου. Η εικόνα που έχουμε εμείς είναι διαφορετική και αν θεωρείτε ότι το να ανασταλεί για ένα χρόνο το τέλος επιτηδεύματος, θα λύσει τα αδιέξοδα, τα οποία αντιμετωπίζουν οι αγρότες όχι μόνο λόγω της πανδημίας και από το προηγούμενο διάστημα.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Κι εμείς ευχαριστούμε.

Τον λόγο έχει ο κ. Αρσένης.

**ΚΡΙΤΩΝ – ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25)**: Ευχαριστώ κύριε Πρόεδρε. Προφανώς στηρίζουμε τα δίκαια αιτήματα όπως παρουσιάστηκαν από την κυρία Κιτσάκη και την κυρία Κουλούρη. Ήθελα να με ενημερώσουν τα μέλη της Επιτροπής, αν έχει ξαναγίνει οι λίστες να έχουν παραταθεί ισχύς του καταλόγου επιτυχόντων. Είναι κάτι το οποίο νομίζω θα έχει πολύ ενδιαφέρον στη συγκεκριμένη συζήτηση.

Επίσης, να πω στον κ. Τσιαφούτη, πραγματικά νομίζω ότι αυτό που θίξατε για τους πλειστηριασμούς εν μέσω του lock down και ότι συνέχιζαν οι πλειστηριασμοί είναι κάτι πάρα πολύ χαρακτηριστικό των προθέσεων αυτής της κυβέρνησης. Όταν είχαν σταματήσει δηλαδή, είχαν παγώσει οι πληρωμές, όλα τα πράγματα, οι πλειστηριασμοί συνέχιζαν κανονικά. Θα θέλαμε μία εκτίμησή σας, στο ποσοστό που είναι εφικτό και την έχετε πρόχειρη. Πότε προβλέπετε, με βάση το πρόγραμμα «Γέφυρα», να έχουμε την έκρηξή του κοινωνικού αδιέξοδου από τις μαζικές εξώσεις και πλειστηριασμούς.

Αναφορικά με τον εκπρόσωπο των εισαγωγέων αυτοκινήτων, μεταχειρισμένων αυτοκινήτων, προφανώς η εισαγωγή των νέων αυτοκινήτων είναι πάρα πολύ χαρούμενη με όλα τα μέτρα που φέρνει η κυβέρνηση αυτό το διάστημα. Αναφορικά με τα μεταχειρισμένα, επειδή εμείς ακούμε το επιχείρημα της κυβέρνησης για το περιβάλλον, δεν βλέπουμε αντίστοιχα κανένα μέτρο για την απόσυρση των παλαιών αυτοκινήτων ειδικής τεχνολογίας που βρίσκονται στην ελληνική αγορά είτε αυτά είναι φορτηγά ή όπως είπατε σε άλλα νομοσχέδια και στα επιβατικά.

Επίσης, βλέπουμε ότι παρόλο που παραδείγματος χάρη στο πρόσφατο νομοσχέδιο για την ηλεκτροκίνηση την επιδότηση της εισαγωγής καινούργιων αυτοκινήτων, που προφανώς δεν έχουν κάποιο πρόβλημα να κάνουν οι μεγάλοι εισαγωγείς, δεν βλέπουμε αντίστοιχη επιδότηση για τα μεταχειρισμένα ηλεκτρικά αυτοκίνητα. Κοινώς, δεν βλέπουμε αυτά τα μέτρα να ευνοούν τους ανθρώπους που δεν έχουν πόρους αυτή τη στιγμή να αγοράσουν ένα αυτοκίνητο καλύτερης τεχνολογίας από αυτό που έχουνε είτε ηλεκτρικό είτε συμβατικό. Θα ήθελα το σχόλιό σας.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Καρασμάνης.

**ΓΕΩΡΓΙΟΣ ΚΑΡΑΣΜΑΝΗΣ:** Κύριε Πρόεδρε, μια διευκρίνιση θέλω από τον Πρόεδρο της Πανελλήνιας Ένωσης Φοροτεχνικών, γιατί δεν είχε καλή λήψη του ήχου και δεν ακουγόταν καθαρά. Άκουσα να αναφέρεται στη φορολόγηση των αναδρομικών, δηλαδή των αναδρομικών των εν ενεργεία υπαλλήλων, σύμφωνα με τον ν.4701 το άρθρου 30, δηλαδή να τους δοθεί η δυνατότητα στους εν ενεργεία υπαλλήλους μισθωτούς να κάνουν τροποποιητικές δηλώσεις και να συμπεριληφθούν τα ποσά στη χρήση που ανάγονται και όχι στο έτος κατά το οποίο εισπράχθηκαν συνολικά χωρίς την επιβολή προστίμων και χωρίς τις προσαυξήσεις των αναδρομικών; Αυτό εννοούσατε κύριε Πρόεδρε;

**ΣΤΑΥΡΟΣ** **ΚΑΛΟΓΙΑΝΝΗΣ** **(Πρόεδρος της Επιτροπής):** Τον λόγο έχει ο κ. Κυράτσος.

**ΚΩΝΣΤΑΝΤΙΝΟΣ ΚΥΡΑΤΣΟΣ (Πρόεδρος Συνδέσμου Εμπόρων Εισαγωγέων Αυτοκινήτων Ελλάδος (ΣΕΕΑΕ)):** Ευχαριστώ κύριε Πρόεδρε. Απαντώ στον κ. Αρσένη, όσον αφορά την απόσυρση των παλιών αυτοκινήτων. Σίγουρα κύριε Αρσένη, αυτό θα βοηθούσε πάρα πολύ στη γρήγορη αντικατάσταση των παλαιών αυτοκινήτων και θα βελτίωνε πάρα πολύ τον μέσο όρο ηλικίας των μεταχειρισμένων αυτοκινήτων μας, που όπως είπα στην πρωτολογία μου, ο μέσος όρος ηλικίας αυτών των αυτοκινήτων είναι τα 17 με 18 χρόνια.

Είμαστε το μοναδικό κράτος με τέτοιο μέσο όρο ηλικίας αυτοκινήτων που έχουν τα υπόλοιπα κράτη που βρίσκονται στα 7 με 8 χρόνια στο μέσο όρο ηλικίας.

Σε αυτό, όμως, όπως βλέπετε, η Κυβέρνηση δεν έχει σκοπό και δεν προτίθεται να βοηθήσει, ούτως ώστε να γίνει γρήγορα αυτή η αντικατάσταση του στόλου. Τα χρήματα που θα χρειαζόταν σε αυτήν την περίπτωση θα ήταν της τάξης αυτών που δίνει για την ηλεκτροκίνηση και σίγουρα θα βοηθούσε πάρα πολύ το περιβάλλον και σίγουρα και εμάς, αφού μας ενδιαφέρει.

Επίσης, πολύ σωστό και αυτό που είπατε σχετικά με το ότι τα μεταχειρισμένα ηλεκτρικά αυτοκίνητα δεν επιδοτούνται όπως και τα καινούρια. Δυστυχώς, απ’ ότι φαίνεται, τα μεταχειρισμένα ηλεκτρικά αυτοκίνητα είναι μίασμα και απαγορεύεται να τα ακουμπήσουμε και να τα πλησιάσουμε. Είναι κάτι ανάλογο με αυτό που συμβαίνει σήμερα και με τα καινούργια αυτοκίνητα, τα οποία σήμερα πουλιούνται και διαφημίζονται ως καλύτερα αυτοκίνητα σε έναν υποψήφιο αγοραστή για να τα αποκτήσει. Αυτά τα αυτοκίνητα, από την επομένη της κυκλοφορίας του, δυστυχώς και οι ίδιοι ακόμα που πουλούν αυτά τα αυτοκίνητα, τα χαρακτηρίζουν ως παλιά και ρυπογόνα.

Οι δικές μας προτάσεις ήταν πολύ καλύτερες από αυτές που, μέχρι αυτή τη στιγμή, συζητάμε. Πρέπει, επιτέλους, η εισαγωγή μεταχειρισμένων αυτοκινήτων να δουλέψει ελεύθερα σε αυτό το κράτος. Εγώ είμαι 40 χρόνια στο επάγγελμα και πάντα, όλα αυτά τα χρόνια, οι φόροι που πλήρωνε το μεταχειρισμένο αυτοκίνητο ήταν πολύ περισσότεροι από τον υπολειπόμενο φόρο του εγχώριου μεταχειρισμένου αυτοκινήτου. Πάντα ήμασταν εκτός της ευρωπαϊκής νομοθεσίας. Πάντα ήμασταν αντίθετοι με αυτά. Ήμασταν σε σύγκρουση με αυτά. Και αυτός είναι και ο λόγος που τα δικαστήρια μας καταδίκασαν τις δύο προηγούμενες φορές. Και σίγουρα θα καταδικαστούμε και την τρίτη φορά.

Με αυτό το νομοσχέδιο, χιλιάδες επιχειρήσεις θα οδηγηθούν σε κλείσιμο και δεκάδες χιλιάδες εργαζόμενοι στην ανεργία.

Οι προτάσεις μας υπάρχουν. Θα προσπαθήσουμε, την τελευταία στιγμή, κάτι μπορεί να αλλάξει προς το καλύτερο. Είμαστε στη διάθεση του Υπουργού, είμαστε στη διάθεση της Κυβέρνησης, για να συζητήσουμε.

Τελειώνοντας, θα ήθελα να κάνω μια παρατήρηση πάνω σε μια τοποθέτηση του κυρίου Τριμπόνια, που είπε ότι από ένα αυτοκίνητο, που πέρασε από την Επιτροπή του ιστορικού τέλους και έπρεπε, βάσει του νόμου που ισχύει μέχρι σήμερα, να πληρώσει 151.000 ευρώ τέλος ταξινόμησης. Πρώτον, εάν αυτό το αυτοκίνητο πλήρωνε αυτά τα χρήματα, ποτέ δεν θα το εισήγαγε αυτός που το εισήγαγε. Λόγω της Επιτροπής, το έφερε στην Ελλάδα.

Και δεύτερον, που στον κόσμο το έχουμε δει αυτό γραμμένο ότι το τέλος ταξινόμησης να ξεπερνά κατά πολλές δεκάδες χιλιάδες ευρώ τη φορολογητέα αξία. Η φορολογητέα αξία βγάζει το τέλος ταξινόμησης. Είναι υποδεέστερη του τέλους ταξινόμησης. Και ξαφνικά, εδώ, η φορολογητέα αξία γίνεται πολλαπλάσια του τέλους ταξινόμησης και το θέμα μας έχει το επιχείρημα «να τι έχασε το ελληνικό κράτος». Εγώ έχω να πω «να, τι κέρδισε το ελληνικό κράτος από την Επιτροπή του ιστορικού τέλους». Τα χρήματα που μάζεψε, αυτό το διάστημα, από την Επιτροπή Ιστορικού Τέλους, θα τα είχε κερδίσει, αν δεν υπήρχε αυτή η Επιτροπή.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ωραία. Και εμείς ευχαριστούμε τον κύριο Κυράτσο. Το λόγο έχει ο κ. Τριμπόνιας, Πρόεδρος της Ομοσπονδίας Τελωνειακών Υπαλλήλων. Ορίστε.

**ΔΗΜΗΤΡΙΟΣ ΤΡΙΜΠΟΝΙΑΣ (Πρόεδρος της Ομοσπονδίας Τελωνειακών Υπαλλήλων Ελλάδας (ΟΤΥΕ)):** Ευχαριστώ, κύριε Πρόεδρε.

Θα επαναλάβω κάποια πράγματα, ξεκινώντας από τον φίλο μου και συνάδελφο τελωνειακό κύριο Αναστασιάδη, ότι η Ομοσπονδία Τελωνειακών, τα τέσσερα τελευταία χρόνια, έχει προβεί σε απεργιακές κινητοποιήσεις για την αλλαγή του ν. 4389/2016. Γιατί είναι αδιανόητο, επειδή ο νόμος αυτός, για ένα ευρώ διαφορά στη φορολογητέα αξία, αντιστοιχούσε, στο τέλος ταξινόμησης, το διπλάσιο ή το 50%.

Άρα εμείς κάναμε απεργιακές κινητοποιήσεις για την αλλαγή του ν. 4389. Το προτεινόμενο σχέδιο αμβλύνει τα θέματα, αλλά δεν τα λύνει. Γι’ αυτό εμείς θέλουμε το Υπουργείο Οικονομικών να προβεί σε μια διαδικασία αντικειμενικών κριτηρίων για το τέλος ταξινόμησης που να μην αμφισβητούνται, γιατί σήμερα με τον καθορισμό της φορολογητέας αξίας στην λιανική τιμή πώλησης προ φόρων ή χθες στη χονδρική τιμή της κατασκευάστριας εταιρείας, υπήρχε δυνατότητα από πλευράς αντιπροσώπων να προσαρμόσουν, αν θέλετε, την εμπορική πολιτική πάνω στα οφέλη που θα είχαν από το τέλος ταξινόμησης. Άρα πιστεύουμε ότι η Κυβέρνηση καλά έκανε και κατήργησε τον προηγούμενο νόμο, όμως έπρεπε να πάμε σε αυτό που ζητάμε εμείς τα αντικειμενικά κριτήρια.

Τα αντικειμενικά κριτήρια δεν αμφισβητούνται από κανέναν. Τα γνωρίζουν όλοι εκ των προτέρων. Θα έχει μια προοδευτική κλίμακα και στα αντικειμενικά κριτήρια. Θα είναι τα κυβικά, θα είναι εκπομπές ρύπων, θα είναι ιπποδύναμη, θα είναι η απομείωση και δεν θα παρέχεται η δυνατότητα στην κάθε εταιρεία να προσαρμόζει την εμπορική πολιτική της ανάλογα με τα οφέλη που έχει από τα δημόσια έσοδα.

Τώρα για το ιστορικό τέλος, είναι γεγονός ότι λειτούργησε υπέρ των μεταχειρισμένων μεγάλων αυτοκινήτων και όχι υπέρ των καινούργιων αυτοκινήτων, για αυτό και η πρόταση η δική μας ήταν, εξαρχής, η κατάργηση. Το ελληνικό δημόσιο δεν κέρδισε, έχασε. Θα μπορούσε με χαμηλότερους συντελεστές ταξινόμησης, γιατί είναι γεγονός ότι οι συντελεστές ταξινομήσεις του 32% είναι υπερβολικοί ή των 24%, να κάνει μια πολιτική για την εισαγωγή στη χώρα καινούριων αυτοκινήτων, αντιρρυπαντικών αυτοκινήτων, ηλεκτρικών αυτοκινήτων και όχι να πριμοδοτεί με ένα έμμεσο τρόπο τα παλιά και μεταχειρισμένα αυτοκίνητα, κυρίως, μεγάλης αξίας. Πιστεύουμε ότι το πρώτο μέλημα το κυβερνητικό και του Υπουργείου Οικονομικών είναι να αποδεχθεί την πρότασή μας και να πάμε στη διαδικασία που προτείνουμε.

Ένα δεύτερο. Είναι γεγονός ότι υπάρχουν θετικές παρεμβάσεις σε αυτό το νομοσχέδιο. Αμβλύνει τα πράγματα, δεν τα λύνει. Έχουμε πρόβλημα στη δημιουργία καθορισμού φορολογητέας αξίας, δεν υπάρχουν τιμοκατάλογοι ενημερωμένοι των αντιπροσωπειών όπως προβλέπεται. Άρα εκεί και με τους σημερινούς συντελεστές, που είναι προοδευτικοί, με εξαίρεση τον τελευταίο συντελεστή, και εκεί θα έχουμε ένα πρόβλημα μικρότερης αξίας, μικρότερης βαρύτητας όμως. Άρα, αναγνωρίζουμε ένα βήμα θετικό, αλλά όμως δεν αποδεχόμαστε το εν λόγω νομοσχέδιο ότι λύνει το πρόβλημα τη φορολογητέας αξίας.

Επιπρόσθετα εμείς τι κάνουμε; Προτείνουμε χαμηλούς συντελεστές στο τέλος ταξινόμησης, γιατί είναι μία λύση να υπάρχει πιο προσιτό αυτοκίνητο στους μικρούς, στη μικρή και μεσαία κατηγορία και να επιβαρυνθεί το μεγάλο αυτοκίνητο από τους έχοντες και κατέχοντες. Αυτή είναι η πρόταση η δική μας και είναι ξεκάθαρη. Προτείνουμε 3 συντελεστές σε αυτή την ενδιάμεση χρονική περίοδο, που πιστεύουμε ότι το Υπουργείο θα αποδεχτεί τελικά μια πρόταση με αντικειμενικά κριτήρια. Δεν μπορεί να ταλαιπωρείται όλος ο κόσμος. Δεν μπορεί η τελωνειακή υπηρεσία να έχει μύρια προβλήματα από τη διαμόρφωση της φορολογητέας αξίας στα καινούργια και μεταχειρισμένα αυτοκίνητα και δεν μπορεί ορισμένοι, πραγματικά, να αναπροσαρμόζουν τις εμπορικές πολιτικές με βάση το τέλος ταξινόμησης. Πιστεύουμε ότι σταδιακά το τέλος ταξινόμησης πρέπει να μειωθεί σημαντικά και πιστεύουμε ότι πρέπει να υπάρχει μία αντικειμενοποίηση των κριτηρίων αυτών.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε. Τον λόγο έχει ο κ. Καμπάνης.

**ΒΑΣΙΛΕΙΟΣ ΚΑΜΠΑΝΗΣ (Πρόεδρος της Πανελλήνιας Ομοσπονδίας Φοροτεχνικών Ελευθέρων Επαγγελματιών (ΠΟΦΕΕ)):** Σχετικά με αυτό που είπε ο κύριος Καρασμάνης, νομίζω ότι ο πιο αρμόδιος είναι ο Υπουργός. Η 1169, αναφέρει μέσα για μισθούς και συντάξεις, αν έχω καταλάβει και το έχω ερμηνεύσει σωστά.

Από κει και πέρα, εγώ θα επανέλθω στον «πόνο» μας, τον οποίο είπαμε πριν και θα τον επαναλάβουμε. Θα ήθελα να σκεφθούν οι Υπουργοί, η Επιτροπή και εσείς Πρόεδρε, όλα αυτά, τα οποία αναφέραμε. Θα ήθελα να δούμε σε αυτό το νομοσχέδιο διατάξεις τόσο για την απαλλαγή των προστίμων του COVID-19, όσο και για τα πρόστιμα των τροποποιητικών δηλώσεων.

Όπως είπαμε, ίσως, θα πρέπει να ανοίξει μια συζήτηση, γιατί κάθε χρόνο, την εποχή των δηλώσεων κάτι γίνεται και είμαστε αναγκασμένοι να ζητάμε παρατάσεις από μια Ομοσπονδία και από έναν Πρόεδρο Ομοσπονδίας, ο οποίος είναι εντελώς αντίθετος με τις παρατάσεις.

Οι παρατηρήσεις πάνω στην προκαταβολή. Παρακαλούμε, να ληφθούν υπ’ όψιν γιατί θα αξιοποιηθεί η μείωση τζίρου του πρώτου εξαμήνου και πιθανόν κόσμος, ο οποίος έχει ανάγκη αυτή τη μείωση της προκαταβολής και τιμολογούν προς το τέλος του έτους με την ολοκλήρωση της παροχής υπηρεσίας, ο κύριος Υπουργός καταλαβαίνει και όσοι είναι σχετικοί, τι ακριβώς λέμε, ούτως ώστε για να μην αδικηθεί κανένας. Κάλλιστα, θα μπορούσε να γίνει απολογιστικά και αυτός ο έλεγχος του τζίρου ή αν δεν μπορεί να γίνει, γιατί υπάρχουν κι άλλοι λόγοι. Εξάλλου, τον τζίρο, τον έχουμε συμπληρώσει στην πλατφόρμα «MyBusinessSupport» και κάποιο συνεχίζουν να συμπληρώνουν για τις επιχειρήσεις. Καταλαβαίνετε ότι είναι σημαντικό, για να μην αδικηθεί ο κόσμος.

Έχει μπει η κατάργηση της προκαταβολής του τρίτου τριμήνου που εξυπηρετεί κυρίως τον τουρισμό, αλλά υπάρχει και κάτι αντίστοιχο που γίνεται στο τέταρτο τρίμηνο. Οπότε απολογιστικά σε επίπεδο έτους, γιατί ξέρετε, ότι η οικονομία είναι ένας κύκλος και μπορεί να μας επηρεάσει όλους ασυζητητί και υπάρχει και χρόνος να συμψηφιστεί στις επόμενες δόσεις.

Θα ήθελα να πω ότι συμφώνησα και πριν με τη θέση του Οικονομικού Επιμελητηρίου για τα μικροποσά στις δωρεές. Αυτή τη στιγμή, υπάρχουν οικογένειες, οι οποίες ζουν δανείζοντας η μία από την άλλη και αυτά γίνονται με κινήσεις μέσω τραπεζών. Θα πρέπει να προβλεφθεί κάτι πάνω σε αυτό, για να μην έρθει, αύριο, μεθαύριο, κάποιος φόρος σε αυτές τις χρηματικές δωρεές.

Από κει και πέρα, πρέπει να ληφθεί υπ΄όψιν και για το θέμα των αποδείξεων των τιμολογίων και των αποδείξεων των λογιστών, γιατί για οποιαδήποτε κίνηση θα πρέπει να κόβεται μηδενική απόδειξη. Καταλαβαίνετε ότι οι κινήσεις που έχουν γίνει αυτό το διάστημα είναι χιλιάδες ανά γραφείο και δεν είναι δυνατόν να είμαστε υποχρεωμένοι να εκδίδουμε μηδενική απόδειξη ή απόδειξη αυτοπαράδοσης.

Τέλος, πρέπει να ληφθεί υπ΄όψιν και να γίνει νομοθετική ρύθμιση οπωσδήποτε για το θέμα της ασθένειας και της εγκυμοσύνης.

Δεν θέλω να καταχραστώ το χρόνο, αλλά θα πρέπει να πούμε και να ακούσετε τον «πόνο» μας. Περιμένουμε κάποιες κινήσεις σε αυτό το νομοσχέδιο.

Σας ευχαριστώ πολύ για το χρόνο και την πρόσκληση.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Σας ευχαριστούμε και εμείς.

Σας ακούσαμε με προσοχή, ακούσαμε και τον «πόνο» σας και ο κ. Υπουργός τον έχει ακούσει και συναινεί σε αυτό και πιστεύουμε ότι θα δώσει και σε αυτό το θέμα λύση.

Το λόγο έχει ο κ. Τσιαφούτης.

**ΒΙΚΤΩΡ ΤΣΙΑΦΟΥΤΗΣ (Νομικός Σύμβουλος της Ένωσης Καταναλωτών «Η Ποιότητα της Ζωής»):** Κύριε Πρόεδρε, σας ευχαριστώ πολύ.

Το πρώτο ερώτημα ήταν κοινό από όλους τους Εισηγητές των κομμάτων και αφορά το τι θα γίνει μετά τη λήξη αυτού του Προγράμματος, που είναι να ψηφιστεί τώρα με αυτό το νομοσχέδιο. Όπως σας είπα, αν είχαμε την πανδημία του κορωνοϊού, η κατάσταση ήταν εξαιρετικά δύσκολη. Γίνονταν πλειστηριασμοί κάθε εβδομάδα και όχι των δευτερευουσών κατοικιών, εξοχικών, οικοπέδων κ.λπ.. αλλά κύριες κατοικίες ήταν πολλά ακίνητα, τα οποία εκ πλειστηριάζονταν. Αυτό φοβόμαστε ότι θα συνεχίσει και από το 2021.

Για ποιο λόγο το πιστεύουμε αυτό;

Καταρχάς, η πλατφόρμα, όπως ξέρουμε όλοι, δεν είχε αποδώσει καθόλου και λήγει τώρα, τέλος Ιουλίου. Γιατί δεν απέδωσε; Γιατί έχει πάρα πολλές και πολύ αυστηρές προϋποθέσεις. Αυτό το πρόγραμμα, που πρόκειται να ψηφιστεί τώρα, δεν είναι συνέχεια της πλατφόρμας. Εγώ, δεν συμμερίζομαι την άποψη, ότι είναι ένα πρόγραμμα γέφυρα. Δεν αποτελεί καμία γέφυρα, δεν ενώνει κάτι με κάτι άλλο, είναι απλά μια επιδότηση, για μια πολύ συγκεκριμένη κατηγορία οφειλετών. Ουσιαστικά, βοηθάει τους ενήμερους οφειλέτες. Καλώς το κάνει αυτό, είναι πολύ ευπρόσδεκτη η επιδότηση του δημοσίου και θα ήταν άδικο να πούμε, ότι δεν είναι σωστό για οφειλέτες, οι οποίοι ήταν πρόθυμοι και πάλευαν να πληρώνουν, αλλά δεν αφορά, σχεδόν καθόλου, όχι απόλυτα, αλλά σχεδόν καθόλου, τους οφειλέτες οι οποίοι, αν και πλήττονται από τον κορονοϊό, ήδη είχαν προβλήματα και βρίσκονται σε αδυναμία πληρωμής. Άρα, λοιπόν, δεν θεωρούμε αυτό το πρόγραμμα ως γέφυρα. Το ζήτημα είναι, ότι είχαμε διαπιστώσει, τους τελευταίους μήνες, πριν τον κορονοϊό, μία αύξηση της επιθετικότητας από τράπεζες και funds από τη μία, με πολλές κατασχέσεις και από την άλλη, δυστυχώς, η εμπειρία μας δείχνει, ότι στις περισσότερες περιπτώσεις, οι ρυθμίσεις που προτείνονται, δεν είναι ρεαλιστικές δεν είναι βιώσιμες και δεν μπορούν να τηρηθούν.

Για να απαντήσω στον κ. Αρσένη, για παράδειγμα, στις περισσότερες υποθέσεις με τις οποίες ασχοληθήκαμε και στείλαμε αίτηση ως ΕΚΠΟΙΖΩ και βοηθήσαμε τους οφειλέτες να συμπληρώσουν την αίτηση της πλατφόρμας για να γίνει η ρύθμιση των δανείων τους, στις περισσότερες περιπτώσεις, είτε δεν λάβαμε απάντηση από τις τράπεζες και τα funds, δηλαδή, απαξίωσαν τελείως τη διαδικασία της πλατφόρμας, δεν σημαίνει ότι ο οφειλέτης θα πρέπει να οδηγηθεί στο δικαστήριο, είτε διαρκώς δημιουργούσαν προβλήματα. Για παράδειγμα, ανέβαζαν λάθος ποσά οφειλών, με αποτέλεσμα, να μένει εκτός πεδίου εφαρμογής ο οφειλέτης, λάθος εξασφαλίσεις, διαρκώς, δηλαδή, δυναμίτιζαν τη διαδικασία. Άρα, λοιπόν, το γεγονός, ότι ήδη υπήρχε μια επιθετικότητα, δεν γίνονται ρυθμίσεις ρεαλιστικές για τους οφειλέτες, οι ίδιες οι τράπεζες απαξίωσαν τη διαδικασία της πλατφόρμας, μας κάνει πάρα πολύ απαισιόδοξους, ως προς το πώς θα εξελιχθεί το 2021.

Για να απαντήσω τώρα στον κ. Μωραΐτη, σχετικά με το νέο πτωχευτικό, το νέο πτωχευτικό, έχει τη λογική, ότι όλα ρευστοποιούνται. Ουσιαστικά, είναι πολλά βήματα πίσω σε σχέση με το νόμο Κατσέλη. Ο νόμος Κατσέλη, ξεκίνησε το 2010, μεταξύ άλλων, ως ένας θεσμός προστασίας της κύριας κατοικίας, ως ένας θεσμός, ο οποίος θα έδινε μια ευκαιρία στον οφειλέτη πάνω στη βάση της αξιοπρεπούς διαβίωσής του και δυστυχώς, βλέπουμε, ότι ο νέος πτωχευτικός, από όσα στοιχεία έχουν δημοσιευθεί μέχρι σήμερα, έχει τη λογική της άμεσης εκκαθάρισης των συναλλαγών, πρέπει όλα να ρευστοποιηθούν. Εδώ τώρα, υπάρχει η εξής διαφορά, που το θέσατε, το τι γίνεται, ποια είναι η άποψή μας, σχετικά με τη μίσθωση του ακινήτου στους οφειλέτες. Κοιτάξτε να δείτε, θεωρώ, ότι είναι σημαντικό να υπάρχει ένα είδος προστασίας της στέγης, έστω και υποτυπωδώς, των οφειλετών, έστω δηλαδή και με τη διαδικασία της μίσθωσης. Ωστόσο, δεν πρέπει να ξεχνάμε, ότι αυτό είναι ένα πολύ μεγάλο βήμα πίσω, σε σχέση με τον ιστορικό μας πολιτισμό, δηλαδή, από μία δίκαιη εξισορροπητική διαδικασία προστασίας κύριας κατοικίας που είχαμε στο νόμο Κατσέλη.

Εδώ, θα πρέπει να πούμε, ότι στο νόμο Κατσέλη, δεν χαριζόταν τίποτα, ο οφειλέτης έπρεπε να πληρώσει την αξία του, οι πιστωτές του δεν θα βρίσκονταν σε χειρότερη θέση απ’ ότι θα βρίσκονταν εάν συνέχιζαν με μια διαδικασία πλειστηριασμού. Αν λοιπόν, αυτό που είχαμε, που ήταν ένας ανθρωποκεντρικός θεσμός προστασίας κύριας κατοικίας, τώρα θα γίνει με διαδικασία εξπρές, πιο πολύ στη λογική της εκκαθάρισης των συναλλαγών, αυτό δηλαδή που ήταν μέχρι σήμερα ο πτωχευτικός κώδικας για τις επιχειρήσεις.

Επίσης, ένα σημείο προβληματισμού είναι το εξής: Πιο θα είναι το πεδίο εφαρμογής, αν δηλαδή τα κριτήρια υπαγωγής στη προστασία της στέγης, με τον νέο πτωχευτικό, θα είναι τόσο ευρεία, ώστε πραγματικά, οφειλέτες, οι οποίοι βρίσκονται σε αδυναμία να μπορούν να υπαχθούν. Εάν κρίνουμε από την εμπειρία της πλατφόρμας, φοβάμαι, ότι θα γίνει μια τρύπα στο νερό. Αν δηλαδή μεταφερθούν τα κριτήρια που είχαμε στην πλατφόρμα στο ν. 4605/2019 και στο νέο πτωχευτικό, δεν έχει κανένα νόημα να συζητάμε, αν είναι σωστό να μη μισθώνονται τα ακίνητα ή να προστατεύονται ως ιδιόκτητα, ουσιαστικά, δεν θα αφορούν κανένα.

Τώρα, σχετικά με το συγκεκριμένο νομοσχέδιο. Δέχθηκα την ερώτηση, αν την αντιληφθεί σωστά, σχετικά με την επιστροφή του ποσού εάν μετά τη λήξη της εννεάμηνης επιδότησης ο οφειλέτης δεν πληρώνει τις κανονικές δόσεις. Υπάρχει διάταξη του άρθρου 79 παράγραφος 2, το οποίο προβλέπει ένα διάστημα παρακολούθησης. Έτσι λέγεται, έτσι το διατυπώνει ο νόμος. Δηλαδή, για κάποιους μήνες μετά τη λήξη της εννεάμηνης επιδότησης, ο οφειλέτης θα πρέπει να τηρεί οπωσδήποτε τις κανονικές δόσεις του, θα έχει σταματήσει πια η επιδότηση, άρα οι δόσεις θα έχουν επανέλθει στο κανονικό. Εάν δεν το κάνει, τότε θα εκπέσει από τη ρύθμιση και θα πρέπει να επιστρέψει έντοκα το ποσό, το οποίο έχει επιδοτηθεί.

Ήδη το είπα και στην αρχική μου εισήγηση, θεωρούμε, ότι είναι απαράδεκτη αυτή η ρύθμιση, είναι εξαιρετικά αυστηρή. Ουσιαστικά παίρνει ως δεδομένο, ότι μετά από 9 μήνες οι οφειλέτες θα έχουν τη δυνατότητα. Φοβάμαι, ότι θα γίνει μια κερκόπορτα για να επιστραφούν τα ποσά τα οποία έχουν επιδοτηθεί οι οφειλέτες και σε συνδυασμό με την αυστηρότητα της άλλης διάταξης που προβλέπει διακοπή της επιδότησης έστω και αν μία μέρα υπάρχει καθυστέρηση, θεωρώ, ότι θα έχουμε έναν «δούρειο ίππο» που πολύς κόσμος να χάσει ουσιαστικά το ευεργέτημα αυτής της επιδότησης. Άρα, είμαστε εναντίον και θεωρούμε, ότι πρέπει να απαλειφθεί.

**ΣΤΑΥΡΟΣ ΕΛ. ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ τον κ. Τσιαφούτη. Τον λόγο έχει ο κ. Σπανούλης για τρία λεπτά.

**ΚΩΝΣΤΑΝΤΙΝΟΣ ΣΠΑΝΟΥΛΗΣ (Πρόεδρος Πανελληνίου Συνδέσμου Αγροτικών Φωτοβολταϊκών και Αγροτικών Θεμάτων):** Ευχαριστώ κύριε Πρόεδρε. Επανερχόμενος και έχοντας δίπλα μου τον αντιπρόεδρο του συνδέσμου κ. Δημογιάννη Δημήτρη καθώς και τον κ. Γιωτάκο Κώστα, γραμματέα του συνδέσμου, έχω να απαντήσω και να πω τα εξής.

Σε ότι αφορά το ερώτημα της κυρίας Κομνηνάκα. Πράγματι τα 650 ευρώ, δεν σώζουν τον αγρότη. Όμως, δίνουν μια ρευστότητα και δίνουν πάνω απ’ όλα μια προοπτική. Ποια προοπτική; Ότι επιτέλους, με αφετηρία αυτό το νομοσχέδιο και σε συνεργασία με τα συναρμόδια υπουργεία όπως είναι το Αγροτικής Ανάπτυξης και το Υπουργείο Περιβάλλοντος, μπορούν να επιτευχθούν πράγματα και στόχοι και παράλληλα, να κρατήσουν τον αγρότη και την μικρομεσαία τάξη ζωντανή στην ύπαιθρο. Εξάλλου, φάνηκε τώρα και με την κρίση του κοροναϊού. Είναι φυσιολογικό, ότι δεν υπήρξε άδειο ράφι σε κανένα κατάστημα και στις φυλακές, γιατί οι αγρότες συνέχισαν να παράγουν. Παράλληλα, οι αγρότες δεν έμειναν μόνο εκεί. Οι αγρότες που πλήττονται από θεομηνίες καθημερινά λόγω της κλιματικής αλλαγής, ξηρασίες, χαλαζοπτώσεις και χίλια δυο προβλήματα. Ποτέ όμως δεν έκλεισαν τα μάτια και ποτέ δεν σταμάτησαν. Ειδικά εμείς ως σύνδεσμος που εκπροσωπούμε ένα πολύ μεγάλο αριθμό πανελληνίως, αλλά και άλλοι συνάδελφοι αγρότες, έχουμε ένα και μόνο στόχο να παραμείνουμε στην ύπαιθρο, να παράξουμε προϊόντα, να δημιουργήσουμε και να δώσουμε τη σκυτάλη μεταλαμπαδεύοντας την εμπειρία μας με τις γνώσεις στα νέα παιδιά, τους νέους αγρότες.

Τα 650 ευρώ, είναι η αφετηρία μιας στήριξης. Της στήριξης επί της ουσίας, που προέρχονται από ήδη νόμους ψηφισμένους και με δευτερεύουσες δραστηριότητες, όπως επανέλαβα για τη μείωση του κόστους παραγωγής, όπως είναι οι νέες φωτοβολταϊκές μονάδες που μπορούν να γίνουν αποδέκτες οι αγρότες μιας και το 30% του κόστους παραγωγής είναι από ρεύμα, κανόνες υγιεινής των ζώων με παγολεκάνες, έχοντας ρεύμα οι αγρότες για δυνατότητες στην ύπαιθρο, ακόμα και τα υβριδικά καταφύγια.

Συνεχίζοντας, πάνω σε αυτό το πλαίσιο, θα μπορούσαμε να πούμε, ότι οι αγρότες παραμένοντας στην ύπαιθρο απορροφούν κονδύλια από την Ευρωπαϊκή Ένωση, τα οποία έρχονται αποκλειστικά για τη χώρα, για υποδομές, οι οποίες υποδομές μένουν. Δεν είναι οι υποδομές των αγροτών. Οι δρόμοι, τα έργα υποδομής, τα φράγματα, οι ταμιευτήρες, στηρίζουν το περιβάλλον, αποφεύγονται πυρκαγιές, συνεχίζεται η καλλιέργεια με ποτιστικές καλλιέργειες και δυναμικές, παράγονται προϊόντα, γεννούν πλούτο. Το πιο σημαντικό απ’ όλα, καθώς ο πλούτος εξάγεται. Στα πατάρια έρχονται προϊόντα ευτελούς αξίας στη χώρα από τρίτες χώρες εις βάρος των καταναλωτών. Κι όλα αυτά, μέσα από μια οργανωμένη δομή των αγροτών.

Εμείς είμαστε εδώ, γιατί δημιουργούμε. Η κυβέρνηση πάνω σε αυτό το πλαίσιο, μπορεί επιπλέον να στηρίξει με τις φορολογικές ρυθμίσεις τις οποίες έχει επιφέρει προγενέστερα. Βλέποντας αυτήν την κοινωνική τάξη, τον πρώτο κρίκο της αλυσίδας, που παράγει επαναλαμβάνω πάνω από 12 δισεκατομμύρια αγροτικά προϊόντα κατ’ έτος. Το 8% του πληθυσμού της χώρας είναι αγρότες και το πιο σημαντικό απ’ όλα, οδεύουμε στη τυποποίηση – μεταποίηση πάνω από 10 δισεκατομμύρια. Φανταστείτε να μην υπάρχουν αγροτικά προϊόντα. Θα είχαν κλείσει τα πάντα, θα είχαν διαλυθεί τα πάντα. Εγώ, δεν είμαι από τους ανθρώπους που καταστροφολογώ. Τα παιδιά και ο σύνδεσμος και η νοοτροπία και οι νέοι αγρότες θα τα δημιουργήσουν. Τα 650 ευρώ είναι το έναυσμα. Η πορεία μπροστά, πρέπει να δείξει με μια άλλη μακρόπνοη στρατηγική, τι σημαίνει πρωτογενής τομέας και ποια είναι η θέση του στον ελλαδικό χώρο και στο ευρωπαϊκό γίγνεσθαι.

Πάνω σε αυτό το πλαίσιο, είμαστε εδώ να στηρίξουμε την οποιοδήποτε προσπάθεια. Το χρωστάμε στα παιδιά μας, στους πατεράδες μας, να παραμείνουμε στη γη μας και δεν θα μας ξεριζώσει κανένας. Ξέρετε κάτι; Αυτή η εμπειρία είναι πάνω από 20 έτη, πάνω από όποιους στόχους και αν περάσαμε, μέσα από διαμαρτυρίες, πάντα όμως, με στόχους και μέσα από χρηματοοικονομικές μελέτες, για να μπορέσουμε να αποδείξουμε για ποιο λόγο πρέπει να παραμείνει ο αγροτικός κόσμος στην ύπαιθρο.

Μέχρι τώρα, βρίσκαμε κάποια ανταπόκριση. Μέσα αυτό το νομοσχέδιο, είμαστε ιδιαίτερα ευτυχείς, γιατί πλέον βλέπουμε, ότι υπάρχει μια πολιτική στήριξη της Κυβέρνησης. Ίσως και ο κορονοιός, να το απέδειξε αυτό, διότι δεν υπήρχαν αγρότες, δεν υπήρχαν προϊόντα. Πάνω σε αυτό το πλαίσιο, εμείς θα γίνουμε αρωγοί της δημιουργίας της χώρας, της παραγωγής αγροτικών προϊόντων, ποιοτικών προϊόντων. Πάνω από όλα προέχει η παραγωγική διαδικασία.

Πράγματι, μαζεύουμε την ελιά μία μία στη Λέσβο και στην Πελοπόννησο ή στην Ήπειρο που αρμέγουν πρόβατα από το πρωί μέχρι το βράδυ, ή αν θέλετε στον κάμπο που έχουν 40 με 45 βαθμούς θερμοκρασία σε αντίξοες συνθήκες. Τα αγροτικά προϊόντα παράγονται με αίμα από τους αγρότες. Πράγματι, όλα αυτά τα αγροτικά προϊόντα οδεύουν προς τις αγορές και χρειάζονται ασφαλιστικές δικλείδες για τις υλοποιήσεις. Να μην βαφτίζονται ελληνικά προϊόντα ευτελούς αξίας. Χρειάζεται ένα νέο πλαίσιο με υποδομές στον αγροτικό τομέα και να υπάρχουν προγράμματα μέσα σε αυτό το πλαίσιο.

Εσείς, ως Ολομέλεια και βάσει του κράτους δικαίου, οι αγρότες ζητάμε αυτό που δικαιούμαστε. Τίποτα παραπάνω και από κανέναν Έλληνα φορολογούμενο ούτε 1 ευρώ. Αυτό το διεκδικήσαμε μέσα από αγροτικές δραστηριότητες, το διεκδικούμε καθημερινά και στόχος είναι τα αγροτικά προϊόντα να πάνε κατευθείαν στον καταναλωτή. Εξάλλου και η νέα ΚΑΠ, εκεί θα οδεύσει.

Ειλικρινά χαίρομαι που παρευρίσκομαι σήμερα στην Επιτροπή.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει η κυρία Κιτσάκη.

**ΜΑΡΙΑ ΚΙΤΣΑΚΗ (Εκπρόσωπος Επιτυχόντων Νομικού Συμβουλίου του Κράτους):** Ευχαριστώ κ. Πρόεδρε. Στον κ. Μωραΐτη απευθύνομαι. Εμείς, δεν μπορούμε βέβαια να γνωρίζουμε, για ποιόν λόγο ο Υπουργός επιθυμεί να διεξάγει νέο διαγωνισμό. Είναι κάτι το οποίο μας έχει αιφνιδιάσει και εμάς, γιατί έρχεται σε αντίθεση με τη προηγούμενη ρύθμιση της παράτασης του πίνακα για 1 έτος την οποία υπέγραψε. Εάν υπάρχουν, όπως και στο παρελθόν συνέβαινε, κενές θέσεις προς πλήρωση, αυτές πληρούνταν από τον πίνακα επιτυχόντων που υπάρχει. Δεν μπορούμε να γνωρίζουμε και ποιος ο λόγος να διενεργηθεί ο διαγωνισμός.

Επίσης, να τονίσουμε ότι και εμείς αναμείναμε πάρα πολλά χρόνια για να συμμετέχουμε στο διαγωνισμό, γιατί ο προηγούμενος διαγωνισμός διεξήχθη το 2013 και κάποιοι εξ ημών πλησιάζουμε το ανώτατο όριο ηλικίας, που είναι τα 40 έτη σε αυτή τη περίπτωση. Θεωρούμε, συνεπώς, το νόμιμο δικαίωμά μας κάποιοι εξ ημών να συμμετέχουμε εκ νέου στο διαγωνισμό. Σε κάθε περίπτωση υπάρχουν κενά και θα συσταθούν και νέες οργανικές θέσεις. Αυτό προκύπτει και από τις επίσημες κυβερνητικές εξαγγελίες, αλλά και από τις ετήσιες εκθέσεις του νομικού συμβουλίου του κράτους, όπου είναι πάγιο αίτημα και επισημαίνεται πάντα, ότι ζητείται η αύξηση κενών οργανικών θέσεων για την ταχύτερη επίλυση των υποθέσεων και για την επιτάχυνση της δικαιοσύνης.

Όσον αφορά την ερώτηση της κυρίας Κομνηνάκα, ο διαγωνισμός αυτός είναι τακτικός, δεν διεξάγεται όμως περιοδικά ανά έτος, όπως συμβαίνει με τη σχολή δικαστικών λειτουργών και λαμβάνεται πάντα υπόψη το αίτημα του Προέδρου του Νομικού Συμβουλίου του Κράτους στην απόφαση του Υπουργού Οικονομικών.

Τέλος, θα απαντήσω στην ερώτηση του κ. Αρσένη από το ΜέΡΑ25, είναι πάγια πρακτική της διοικήσεως όταν υπάρχουν πίνακες επιτυχόντων σε μη περιοδικούς θεσμοθετημένους διαγωνισμούς να εξαντλούνται αυτοί. Στον προηγούμενο διαγωνισμό του 2013 που αφορούσε 15 κενές θέσεις, εξαντλήθηκε ο πίνακας των 63 επιτυχόντων και σε άλλους παρόμοιους διαγωνισμούς. Μιλάμε, για παράδειγμα, για το διαγωνισμό των ειρηνοδικών, ο πίνακας δημοσιεύθηκε το 2016 και ήδη, έχει λάβει παράταση μέχρι το τέλος του 2021. Μιλάμε για 400 επιτυχόντες, ενώ ήδη, έχει θεσμοθετηθεί από το επόμενο έτος, η φοίτηση στην Εθνική Σχολή Δικαστικών Λειτουργών με κατεύθυνση Ειρηνοδικών πλέον.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Ευχαριστούμε την κυρία Κιτσάκη. Το λόγο έχει η κυρία Κουλούρη.

**ΒΑΣΙΛΙΚΗ ΚΟΥΛΟΥΡΗ (Εκπρόσωπος Επιτυχόντων του Νομικού Συμβουλίου του Κράτους)**: Ευχαριστώ κύριε Πρόεδρε.

Στην απάντηση του βουλευτή κ. Μωραΐτη, σχετικά με τον λόγο που θέλει καινούργια διαγωνιστική διαδικασία ο Υπουργός, κ. Σταϊκούρας, αν και δεν υπάρχουν κενά και στο δεύτερο σκέλος της ερώτησης του, τι απαντάμε σε όσους τυχόν περιμένουν νέο διαγωνισμό, η τοποθέτησή μας είναι η εξής:

Μέχρι στιγμής, αν και έχουμε επιδιώξει, εδώ και πάρα πολύ μεγάλο χρονικό διάστημα, μια συνάντηση της αντιπροσωπείας ημών με τον κύριο Υπουργό, ώστε να θέσουμε τα αιτήματά μας και να συζητήσουμε μαζί του για την ανάγκη στελέχωσης των κενών θέσεων του Νομικού Συμβουλίου του Κράτους, δεν έχει δεχθεί να μας δει. Εμείς, ευθέως, κάποια απάντηση σε αυτό το ερώτημα, γιατί υπάρχει, αν μου επιτρέπετε, αυτή η εμμονική στάση, εν πάση περιπτώσει, κατάργησης του πίνακα, γιατί, εν τοις πράγμασι, κατάργηση είναι η τόσο σύντομη παράταση που δίνεται. Είναι λιγότερη του διμήνου. Δίνεται μέχρι 30 Σεπτεμβρίου του 2020. Εικασίες μόνο μπορούμε να κάνουμε, ο καθένας τις δικές του, αν μου επιτρέπετε.

Η αιτιολογική έκθεση πάντως, που συνοδεύει το παρόν άρθρο, λέγεται, ότι η συγκεκριμένη παράταση, η παράταση δηλαδή που δόθηκε με την ΚΥΑ και που επαναλήφθηκε αρχικά, όπως αναρτήθηκε προς δημόσια διαβούλευση, λέει, ότι η παράταση κρίνεται αναγκαία, προκειμένου να καταστεί δυνατή, όχι μόνο η ολοκλήρωση της διοικητικής διαδικασίας κάλυψης των προϋφιστάμενων δέκα κενών οργανικών θέσεων, οι οποίες είπαμε, ότι ολοκληρώθηκε η διαδικασία διορισμού δέκα επιτυχόντων, για κενά υφιστάμενα, ήδη από τα τέλη 2019, αλλά και όσων συνεχίζει, θα δημιουργηθούν στο προσεχές διάστημα, είτε νομοθετικά, για τη στελέχωση ήδη υφιστάμενων ή νέων γραφείων, είτε λόγω συνταξιοδότησης μελών του Νομικού Συμβουλίου του Κράτους, κατά το τέλος του τρέχοντος δικαστικού έτους. Πώς λοιπόν, αυτή η αιτιολογική έκθεση, συμβαδίζει με την επιχειρούμενη κατάργηση του πίνακα επιτυχόντων; Δεν κατανοούμε.

Δεύτερο σκέλος, για την απάντηση αυτού του ερωτήματος, που έθεσε ο κύριος Μωραΐτης. Εφόσον, βάσει της προκήρυξης και βάσει του νόμου, υπάρχει νομική υποχρέωση εξάντλησης και κάλυψης των κενών θέσεων, από εν ισχύ πίνακα επιτυχόντων, όσο υπάρχουν κενές θέσεις, υπό την αυτονόητη προϋπόθεση ύπαρξης κενών θέσεων. Εάν, κατά τα λεγόμενα του κ. Υπουργού, δεν υπάρχουν κενές θέσεις, τότε, είναι ανέξοδο να δώσει μία παράταση έως 12 Απριλίου του 2021, όπως ο ίδιος είχε υπογράψει στην ΚΥΑ της 20ής Μαρτίου του 2020 και όπως ο ίδιος είχε αναρτήσει προς διαβούλευση, στην αρχική μορφή αυτής της διάταξης. Δεν κατανοούμε το λόγο. Εικάζουμε μόνο, ότι θέλει να κάνει νέο διαγωνισμό, να καταργήσει σιωπηρά τον πίνακα και να μας παρακάμψει, εμάς που περιμένουμε αυτόν τον διαγωνισμό, από το 2013.

Ο διαγωνισμός διεξήχθη το 2019 και η προκήρυξη του έγινε το διάστημα 2018 και ήδη, έχουμε 2020 και υπάρχουν κενά, αυτά που σας είπα στην προηγούμενη τοποθέτησή μου. Δηλαδή, τέσσερα των συνταξιοδοτήσεων, εννιά των υπό σύσταση θέσεων, και άλλα 27 που υπάρχουν στον ΕΦΚΑ και αναμένεται να συσταθούν στο προσεχές νομοσχέδιο του Υπουργείου Εργασίας. Υπάρχουν, δηλαδή, 40 κενά που κατατείνουν στην ολοκλήρωση του πίνακα, στην εξάντληση του πίνακα, καθώς έχουν μείνει 42 μόνο επιτυχόντες προς απορρόφηση και προς διορισμό, οι οποίοι είχαμε προγραμματίσει έτσι την προσωπική και την επαγγελματική μας ζωή, ελπίζοντας και προσδοκώντας ότι θα συνεχιστεί αυτή η πάγια τακτική της Κυβέρνησης, και τώρα, αιφνιδιαστικά, πάει αυτή η διάταξη, η οποία δεν εξυπηρετεί κανέναν απολύτως λόγο. Τουλάχιστον, από εμάς, δεν υπάρχει κανένας απολύτως λόγος.

Το είπε προηγουμένως ο συνάδελφος, θέλω να το τονίσω. Ήδη εμείς εν αναμονή αυτού του διαγωνισμού, έχουμε μεγαλώσει και οι δέκα. Ενδεχομένως κάποιοι εξ ημών δεν πληρούν τα ηλικιακά προσόντα, εάν και όποτε γίνει καινούργιος διαγωνισμός. Και υπάρχουν άλλωστε στο δικό μας τον πίνακα, αποτυχόντες του διαγωνισμό του 2013 που επέτυχαν στον πρόσφατο, το δικό μας διαγωνισμό και περίμεναν κι αυτοί ότι θα συμβεί ό,τι συνέβαινε με τον προηγούμενο διαγωνισμό και ό,τι ήταν κοινό διακομματικά. Οι βουλευτές όλων των κομμάτων στήριζαν την εξάντληση των πινάκων επιτυχόντων, όχι μόνο του Νομικού Συμβουλίου του Κράτους, αλλά και των πινάκων Ειρηνοδικών και των πινάκων των δικαστών των Ενόπλων Δυνάμεων. Ελπίζω να κάλυψα τον κ. Μωραΐτη.

Η απάντησή μου στην κυρία Κομνηνάκα, την εκπρόσωπο του ΚΚΕ, που μου έκανε κάποιες ερωτήσεις, εάν είναι θεσμοθετημένη η τακτική διενέργεια των εξετάσεων. Όχι, είναι η απάντηση. Δεν υπάρχει περιοδικότητα κατά τη διεξαγωγή των εξετάσεων και γι’ αυτό το λόγω, οι πίνακες επιτυχόντων είναι τέτοιοι ώστε να προϋπολογίζουμε τα κενά που δημιουργούνται για ένα χρονικό διάστημα, δύο με τριών ετών.

Ενδεικτικά αναφέρω ότι, ο πίνακας επιτυχόντων του Νομικού Συμβουλίου που προκηρύχθηκε το 2013, παρατάθηκε δύο φορές. Και μάλιστα, ήταν για 15 θέσεις και οι επιτυχόντες ήταν 63, υπέρ-τετραπλάσιο, δηλαδή, αριθμός επιτυχόντων και μέχρι τότε, μέχρι να δημιουργηθούν και άλλα κενά, εμείς περιμέναμε το διαγωνισμό στωικά. Από το 2016 μέχρι το 2018 δημιουργούνταν ανάγκες οι οποίες έμειναν κενές.

Η απάντησή μου στον κ. Αρσένη, εάν δηλαδή έχει γίνει να παραταθούν ξανά τέτοιες λίστες επιτυχόντων είναι, σαφώς ναι. Και μάλιστα, η ίδια η Κυβέρνηση με το ν.4689/2020, αν και νομοθετικά έχει συσταθεί στη Σχολή Δικαστών κατεύθυνση Ειρηνοδικών, παρά ταύτα σέβεται τον πίνακα και παρατείνει την ισχύ του, ώστε να απορροφηθούν όσο το δυνατό περισσότεροι επιτυχόντες από αυτόν τον πίνακα.

Πως, λοιπόν, «δύο μέτρα και δύο σταθμά», όταν και εμείς είμαστε επιτυχόντες ενός νομικού διαγωνισμού και μάλιστα ευρύτατο κατ’ αντικείμενο, ακόμα και από τους διαγωνισμούς της Σχολής Δικαστών, γιατί όπως προ είπα, εμείς εξεταζόμαστε σε όλο το φάσμα της νομικής επιστήμης. Εξεταζόμαστε στο Δημόσιο Δίκαιο, στο Ποινικό Δίκαιο, στο Αστικό Δίκαιο, στο Εμπορικό και ασκούμε μάχιμη δικηγορία. Καλούμαστε και φιλοδοξούμε να γίνουμε εκπρόσωποι του δημοσίου, για την προάσπιση των συμφερόντων του.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πάρα πολύ.

Ζήτησε να τοποθετηθεί ο κ. Βασιλάκης. Παρακαλώ, έχετε το λόγο.

**ΓΕΩΡΓΙΟΣ ΒΑΣΙΛΑΚΗΣ (Πρόεδρος του ΔΣ του Συνδέσμου Εισαγωγέων Αντιπροσώπων Αυτοκινήτων και Δικύκλων (ΣΕΑΑ)):** Τοποθετήθηκε και ο κ. Μωραΐτης και η κυρία Κομνηνάκα και ο κ. Αρσένης, στο τι γίνεται με τα μεσαία εισοδήματα, τι γίνεται με τον κόσμο, ο οποίος δεν έχει αρκετά χρήματα να αγοράσει ένα καλό αυτοκίνητο. Θέλω να ξεκαθαρίσω ότι δύο πράγματα ψηφίζονται σήμερα. Το ένα είναι ο φόρος στα νέα αυτοκίνητα και το άλλο, ο φόρος στα εισαγόμενα μεταχειρισμένα αυτοκίνητα.

Σε ότι αφορά το φόρο στα νέα αυτοκίνητα. Γίνεται μια γενναία μείωση στα αυτοκίνητα από 14.000 έως 20.000 ευρώ, δηλαδή, επί το πλείστον στα αυτοκίνητα, τα οποία είναι για μεσαία εισοδήματα και δυστυχώς, για εμάς και μαλώσαμε πολύ με τον κύριο Βεσυρόπουλο, δεν γίνεται καμία μείωση από εκεί και πάνω, όπου παραμένει ένας υπέρμετρα παράλογα υψηλός φόρος. Εγώ, ως εκ τούτου, νομίζω, ότι δεν πρέπει να υπάρχει καμία ανησυχία, ούτως ή άλλως το 95% των αυτοκινήτων που πουλάμε, απευθύνονται σε αυτές τις κατηγορίες.

Θα ήθελα, πρώτον, να ξεκαθαρίσω αυτό.

Δεύτερον, θέλω να ξεκαθαρίσω το εξής, όσον αφορά τα εισαγόμενα μεταχειρισμένα αυτοκίνητα. Σήμερα, έχουμε έναν υψηλό φόρο σε όλα τα μεταχειρισμένα αυτοκίνητα που εισάγονται, είτε είναι ενός έτους είτε είναι 20 ετών. Αυτό το οποίο γίνεται, είναι, ότι καταργείται στο 100% ο φόρος στα εισαγόμενα μεταχειρισμένα έως πέντε ετών. Επίσης, καταργείται το 50% στα εισαγόμενα μεταχειρισμένα έως 8 ετών και παραμένει ο ίδιος φόρος από τα 8 ετών και πάνω. Δεν καταλαβαίνω, λοιπόν, που υπάρχει το πρόβλημα και που υπάρχει το παράπονο από τους συναδέλφους, οι οποίοι φέρνουν τα εισαγόμενα μεταχειρισμένα αυτοκίνητα.

Παράπονο υπάρχει από αυτούς που ενδιαφέρονται για το περιβάλλον, δηλαδή, από το γεγονός, ότι εισάγουν μέση ηλικία 10,6 ετών αυτοκίνητα, το οποίο είναι πάρα πολύ ψηλή η ηλικία τους και δεν εισάγονται αυτοκίνητα, τα οποία είναι καθαρά, δηλαδή, εισάγονται πολύ ρυπογόνα αυτοκίνητα. Γιατί; Γιατί αυτά τα αυτοκίνητα έχουν απαξιωμένες τιμές στην Ευρώπη και τα αγοράζουμε τσάμπα, δηλαδή, μπορούμε να τα φέρνουμε στη χώρα μας και να απολαύσουμε ένα μεγάλο κέρδος, πουλώντας τα, στις τιμές που πωλούνται και τα εγχώρια μεταχειρισμένα.

Όσον αφορά ένα σχόλιο, το οποίο ειπώθηκε για τα μονοπώλια και ολιγοπώλια και ότι αυτό βολεύει τους μεγάλους εισαγωγείς που έχουν και εταιρείες ενοικίασης αυτοκινήτων, θέλω να ξεκαθαρίσω κάτι. Κάθε χρόνο στην Ελλάδα πωλούνται 250.000 εγχώρια μεταχειρισμένα. Οι εταιρείες Rent a Car και Leasing, πουλάνε 25.000 μεταχειρισμένα. Δηλαδή, το 10% αυτού. Πώς μπορούμε, λοιπόν, εμείς, που εν μέρη και όχι πλήρως, ελέγχουμε κάποιες τέτοιες εταιρείες, να αποκτήσουμε το μονοπώλιο στην αγορά, επειδή θα μειωθούν, εάν μειωθούν οι εισαγωγές μεταχειρισμένων αυτοκινήτων.

Επίσης, θα ήθελα να ξεκαθαρίσω ότι οι εισαγωγές μεταχειρισμένων αυτοκινήτων προς νέα, είναι 7 προς 10. Εβδομήντα μία χιλιάδες (71.000) αυτοκίνητα μεταχειρισμένα εισήχθησαν πέρυσι και 100.000 και κάτι νέα, το οποίο είναι μια παράλογη αναλογία.

Υπάρχουν πέντε εκατομμύρια μεταχειρισμένα αυτοκίνητα στην Ελλάδα και δεν αντιλαμβανόμαστε γιατί πρέπει να έρθουν όλα τα παλιά και σάπια αυτοκίνητα της Ευρώπης και όχι τα νέα.

Σήμερα, λοιπόν, οι εισαγωγείς μεταχειρισμένων παίρνουν μία μηδένιση του φόρου στα αυτοκίνητα ως πέντε ετών και μια μεγάλη μείωση 50% του φόρου στα αυτοκίνητα έως 8 ετών.

Αυτό το οποίο συμβαίνει, κυρίες και κύριοι και θέλω να το ξέρετε, επειδή όλους μας ενδιαφέρει η αγορά του αυτοκινήτου, είτε εμπλέκονται είτε όχι, είναι, ότι οι πολίτες που έχουν τα πέντε εκατομμύρια αυτοκίνητα που κυκλοφορούν στη χώρα μας, δεν μπορούν σήμερα να τα πουλήσουν, διότι οι έμποροι εστιάζουν στο εισαγόμενο μεταχειρισμένο, το οποίο μπορούν να αγοράσουν πολύ φθηνότερα. Έτσι ο κόσμος, γιατί μιλάμε για τα μεσαία εισοδήματα και επιβαρύνεται, ο κόσμος που αγοράζει ένα αυτοκίνητο, το παντρεύεται, επειδή έχει να ανταγωνιστεί ένα εισαγόμενο μεταχειρισμένο ίδιας ηλικίας, το οποίο το έχει αγοράσει ο έμπορος με πολύ χαμηλότερη τιμή.

Εάν μπει ένας έλεγχος στα εισαγόμενα μεταχειρισμένα, τότε θα μπορούν αυτοί που πουλάνε το 90% των αυτοκινήτων των μεταχειρισμένων που πωλούνται στη χώρα το έτος, που είναι ιδιώτες, να πουλήσουν το όχημά τους και να μην είναι παντρεμένοι με αυτό. Αυτό είναι, αυτό το οποίο επιδιώκεται να γίνει, αλλά όχι μέσω αυτού του νομοσχεδίου, εδώ μιλάμε για μείωση.

Θέλω, επίσης να πω, ότι πρέπει όλοι μας να δουλεύουμε σε ένα πλαίσιο.

Για το ειδικό τέλος ταξινόμησης, στο οποίο αναφέρθηκαν πολλοί, είναι ένας παράλογος φόρος που δεν είναι και πολύ νόμιμος, τον οποίο εμείς έχουμε υποστεί τώρα εδώ και πάρα πολλές δεκαετίες. Είμαστε σε μια χρεοκοπημένη χώρα και εμείς θα μπορούσαμε να κυνηγήσουμε νομικά την Κυβέρνηση για να καταργήσει το ειδικό τέλος ταξινόμησης. Δεν το κάνουμε, όμως, διότι το ίδιο το κράτος έχει ένα έσοδο από αυτό και μέρος του γεγονότος ότι πουλάμε τόσα λίγα αναλογικά αυτοκίνητα, έχει να κάνει με το ειδικό τέλος ταξινόμησης. Πρέπει, όμως, όλοι μας, να δουλεύουμε σε ένα πλαίσιο και να συνεισφέρουμε στα έσοδα του κράτους.

Να ξέρετε ότι στην Ελλάδα, πωλούνται 11 αυτοκίνητα ανά χίλιους κατοίκους το έτος, τη στιγμή που στην Ευρώπη, πωλούνται 35 αυτοκίνητα ανά χίλιους κατοίκους.

Έχουμε, λοιπόν, λιγότερο από το ένα τρίτο της αγοράς που θα έπρεπε να έχουμε και ευθύνεται το τέλος ταξινόμησης εν μέρει για αυτό, κάτι για το οποίο εμείς ποτέ δεν έχουμε παραπονεθεί και σίγουρα όχι με νομικό τρόπο.

Ένα τελευταίο σχόλιο στον κύριο Τριμπόνια. Το τέλος ταξινόμησης από το 2016 βασίζεται, πλέον, στην αξία και όχι στον κυβισμό και στην εργοστασιακή τιμή. Πηγαίνοντας πίσω στη λογική ότι πρέπει να δουλεύουμε σε σωστά πλαίσια, εμείς είχαμε παρατηρήσει ότι κάποια εξ’ ημών μέλη χρησιμοποιούσαν το σύστημα, το οποίο υπήρχε με τις χονδρικές αξίες, τις μείωναν και απέφευγαν φόρο και δη οι θυγατρικές εταιρίες με τις οποίες έχει και νομική αντιπαράθεση το κράτος και γι’ αυτό προτείναμε να πάει το τέλος ταξινόμησης στην αξία, στη λιανική τιμή. Αυτό δεν είναι καθόλου δύσκολο να προσδιοριστεί. Εμείς, μάλιστα, έχουμε προτείνει και έχουμε προσφέρει δωρεάν ένα μηχανογραφημένο σύστημα στην πολιτεία για να μπορεί να ελέγχει τις λιανικές τιμές προ φόρων, μέσω του αριθμού πλαισίου του αυτοκινήτου, το οποίο, δυστυχώς η πολιτεία δεν έχει δεχτεί. Αλλά, να πάμε σε μία λογική κυβικών, ιπποδύναμης και ρύπων, είναι κάτι το οποίο δεν υπάρχει κάπου αλλού και θα προτιμούσαμε, εγώ όπως και εσείς προτείνετε, να φύγει το ειδικό τέλος ταξινόμησης από το να γίνει ξανά μια αλλαγή στον υπολογισμό του.

Σίγουρα δεν θα ήθελε κανείς με την πρόταση αυτή να φορολογείται μια Μερσεντές με τον ίδιο φόρο με ένα Φίατ. Αυτό θα γινόταν. Δεν νομίζω ότι η Πολιτεία θέλει αυτό αυτή τη στιγμή, όμως με την αλλαγή που έγινε, όπου πλέον οι συντελεστές είναι επί της υπερβάλλουσας αξίας και όχι επί της συνολικής αξίας να είστε σίγουρος ότι δεν θα υπάρχει πια αυτό το πρόβλημα όπου όντως κάποια μέλη αναπροσάρμοζαν τις εμπορικές τους πολιτικές όταν ήταν να βγάλουν 100 ή 200 αυτοκίνητα για κάποιους μεγάλους τους πελάτες, το οποίο είναι ένα υπαρκτό πρόβλημα, συμφωνώ μαζί σας και θέλουμε και εμείς να λυθεί.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι, σε αυτό το σημείο ολοκληρώθηκε η συνεδρίαση.

Η επόμενη συνεδρίαση θα ξεκινήσει στις 12.50΄.

Στο σημείο αυτό έγινε η γ΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Αναστασιάδης Σάββας, Βολουδάκης Κωνσταντίνος - Μανούσος, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καλογιάννης Σταύρος, Καρασμάνης Γεώργιος, Αλεξιάδης Τρύφων, Μωραΐτης Αθανάσιος (Θάνος), Κομνηνάκα Μαρία και Αρσένης Ηλίας – Κρίτων.

Τέλος και περί ώρα 12.50΄λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΣΤΑΥΡΟΣ ΕΛ. ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**